text:
Рөстәм Хәмитов: Ҡорбан байрамы – рухи таҙарыныу көнөФото: Олег Яровиков, Башҡортостан Башлығының матбуғат хеҙмәте
Рөстәм Хәмитов: Ҡорбан байрамы – рухи таҙарыныу көнө
Рөстәм Хәмитов: Ҡорбан байрамы – рухи таҙарыныу көнөФото: Олег Яровиков, Башҡортостан Башлығының матбуғат хеҙмәте
ӨФӨ, 2015 йыл, 25 сентябрь. /«Башинформ» мәғлүмәт агентлығы, Илья Спиридонов/.
24 сентябрҙә Өфөлә Башҡортостан Башлығы Рөстәм Хәмитов «Ләлә-Тюльпан» мәсетендә булды. Бында ла башҡа мәсеттәрҙәге кеүек үк Ҡорбан байрамы уңайынан вәғәз уҡылды.
Республика етәксеһе мосолмандарҙы байрам менән ҡотланы, йәмәғәт намаҙында ҡатнашты һәм диндарҙар менән аралашты.
– Һеҙҙе изге Ҡорбан байрамы менән ихлас ҡотлайым! Бөгөн – рухи таҙарыныу көнө. Ошо байрамды яҡшы эштәр, изге ниәттәр, яҡты уйҙар менән ҡаршы алабыҙ. Һәр йортта тыныслыҡ, йәм һәм муллыҡ булһын, халыҡтар дуҫлығы нығынһын, – тине Рөстәм Хәмитов.
Республика Башлығының Рәсәй мосолмандары Үҙәк диниә назараты рәйесе, юғары мөфтөй Тәлғәт Тажетдин менән осрашыуы барышында республикала конфессия-ара хеҙмәттәшлек мәсьәләләре тикшерелде.
Рөстәм Хәмитов шулай уҡ «Ихлас» мәсетендә лә булды. Мәсеттә ул Башҡортостан мосолмандарының Диниә назараты рәйесе Нурмөхәмәт Ниғмәтуллин менән осрашты, диндарҙарҙы Ҡорбан байрамы менән ҡотланы, Иран биҙәү-ҡулланма сәнғәте һәм каллиграфияһы күргәҙмәһен ҡарап сыҡты.


c: text/html

text:
Башҡортостандың йәш ғалимдары ҙур фәнни фестивалгә әҙерләнә
27-30 мартта Өфөлә Башҡортостандың Йәштәр сәйәсәте һәм спорт министрлығы башланғысы менән «Йәштәр фәне көндәре» фестивале үткәреләсәк. Сара XII «Мәғариф. Фән. Карьера» күргәҙмәһе сиктәрендә ойошторола.
Башҡортостандың Йәштәр сәйәсәте һәм спорт министрлығынан хәбәр итеүҙәренсә, программала фәнни конференциялар, түңәрәк өҫтәлдәр, инновацион предприятиелар буйынса экскурсиялар, семинарҙар, фәнни-популяр лекциялар, күргәҙмәләр ҡаралған. Был сараларҙа йәш ғалимдар, фәнни-тикшеренеү институттары һәм юғары уҡыу йорттары аспиранттары һәм докторанттары, юғары һәм урта һөнәри белем биреү учреждениелары студенттары, мәктәп уҡыусылары, мәғариф учреждениелары етәкселәре һәм уҡытыусылары, дәүләт һәм муниципаль идара органдары, инновацион компаниялар, бизнес-берләшмәләр һәм финанс структуралары вәкилдәре ҡатнашасаҡ.
Мәғариф форумын һәм Йәштәр фәне көндәрен асыу тантанаһы 27 мартта «Нефтсе» мәҙәниәт һарайында 11 сәғәттә үтәсәк.
Иҫегеҙгә төшөрәбеҙ, Йәштәр фәне көндәре республикала дүртенсе йыл рәттән үткәрелә. Фестивалде хаҡлы рәүештә йәштәрҙе фәнгә йәлеп итеүгә, фәнни ҡаҙаныштарҙы популярлаштырыуға йүнәлтелгән ҙур фәнни-ғәмәли сараларҙың береһе тип атарға була.

robotstxt: allowed

filter: keep


text:
БР Дәүләт Йыйылышы вице-спикеры Рафаил Зинуров Салауат Юлаев ордены менән наградланды
Башҡортостан Республикаһы Президенты Указы менән БР Дәүләт Йыйылышы – Ҡоролтай рәйесе урынбаҫары Рафаил Зинуров әүҙем ижтимағи-сәйәси эшмәкәрлеге өсөн юғары дәүләт наградаһына – Салауат Юлаев орденына лайыҡ булды.
Рафаил Зинуров дүртенсе саҡырылыштың иң әүҙем парламентарийҙарының береһе булып тора. Юридик фәндәр докторы, профессор, ун китап һәм йөҙгә яҡын ғилми публикация авторы. Күп йылдар төбәк Прокуратураһы системаһында, шулай уҡ БАССР Юғары Советы Секретариатында, Президент Хакимиәтендә һәм БР Хөкүмәт Аппаратында эшләне.
Рафаил Нариман улы әүҙем йәмәғәт эшмәкәрлеге алып бара, Рәсәй менән Әрмәнстандың дуҫлығын һәм хеҙмәттәшлеген нығытыуға күп көс һала. Журналистар союзы, Яҙыусылар союзы һәм Рәссамдар союзы ағзаһы ла ул. Рәсәй этнологтар һәм антропологтар ассоциацияһына инә. Башҡортостан Республикаһының атҡаҙанған юрисы, Шаһит Хоҙайбирҙин исемендәге премия лауреаты.


text:
Бишкәктә Рөстәм Хәмитов Ҡырғыҙстан Премьер-министры Джоомарт Оторбаев менән осрашыу үткәрҙе Фото: Андрей Старостин
Бишкәктә Рөстәм Хәмитов Ҡырғыҙстан Премьер-министры Джоомарт Оторбаев менән осрашыу үткәрҙе
Бишкәктә Рөстәм Хәмитов Ҡырғыҙстан Премьер-министры Джоомарт Оторбаев менән осрашыу үткәрҙе Фото: Андрей Старостин
ӨФӨ, 2015 йыл, 4 март. /«Башинформ» мәғлүмәт агентлығы, Илья Спиридонов/.
4 мартта Бишкәктә Башҡортостан Башлығы Рөстәм Хәмитов Ҡырғыҙстан Премьер-министры Джоомарт Оторбаев менән осрашты. Унда сауҙа-иҡтисади, фәнни-техник һәм гуманитар хеҙмәттәшлек буйынса Ҡырғыҙстан-Рәсәй хөкүмәт-ара комиссияһының рәйестәше Андрей Бельянинов һәм Ҡырғыҙстан Республикаһында Башҡортостан фәне һәм мәҙәниәте көндәрен уҙғарыу сиктәрендә Ҡырғыҙстандың баш ҡалаһына килгән Башҡортостандың рәсми делегация ағзалары ҡатнашты. Осрашыуҙа яҡтар иҡтисади, фәнни һәм мәҙәни үҙ-ара килешеп эш итеүҙе нығытыу мәсьәләләрен тикшерҙе.
— Рәсәй Федерацияһы илебеҙ өсөн стратегик партнер булып тора, — тип һыҙыҡ өҫтөнә алды Джоомарт Оторбаев. — Беҙ ошо стратегик йүнәлештә Рәсәй төбәктәре менән бәйләнеш булдырыуға ҙур өмөттәр бағлайбыҙ. Башҡортостан үҙ-ара килешеп эш итеү өсөн бик мөһим. Телебеҙ, динебеҙ, мәҙәниәтебеҙ, тарихыбыҙ уртаҡ. Башҡортостан — динамикалы инновациялы иҡтисады булған ҡеүәтле төбәк. Һеҙҙең менән берлектә эш алып барырға теләйбеҙ.
Рөстәм Хәмитов Ҡырғыҙстан менән Башҡортостан араһында бәйләнеш нығый бара тип билдәләне.
— Алдыбыҙҙа башҡараһы эштәр байтаҡ. Беҙ аграр өлкәлә үҙ-ара бәйләнештәрҙе нығытырға, республикаға Ҡырғыҙстандан продукциялар килтерергә кәрәклеге хаҡында һүҙ алып барабыҙ. Химия, нефть химияһы тармағындағы мөнәсәбәттәрҙе яйға һалыу зарур. Ҡырғыҙстанда йәки Башҡортостанда берлектәге предприятиелар булдырыу талап ителә. Ҡыҙыҡлы проекттарыбыҙ бар, уларҙы тормошҡа ашырыу өсөн ваҡыт кәрәк, — тине Рөстәм Хәмитов. — 2015 йылда һиҙелерлек һөҙөмтәләргә өлгәшергә тейешбеҙ.
2014 йыл йомғаҡтары буйынса Башҡортостан менән Ҡырғыҙстан араһындағы тауар әйләнеше 132,2 миллион доллар, шул иҫәптән экспорт — 132 миллион, импорт 0,2 миллион тәшкил иткән. Республиканан Ҡырғыҙстанға нефть продукттары, шулай уҡ ағас эшкәртеү, химия, металлургия һәм аҙыҡ-түлек сәнәғәте продукцияһы ебәрелә. Ҡырғыҙстандан Башҡортостанға электр лампалары килә.


text:
«Транснефтепродукт» компанияһы етәксеһе менән осрашыуФото: Раиф Бадыков
«Транснефтепродукт» компанияһы етәксеһе менән осрашыу
«Транснефтепродукт» компанияһы етәксеһе менән осрашыуФото: Раиф Бадыков
22 апрелдә Республика Йортонда Башҡортостан Республикаһы Президенты Мортаза Рәхимов «Транснефтепродукт» акционерҙар компанияһы” йәмғиәте етәксеһе Владимир Шиманович менән эш осрашыуы үткәрҙе.
Осрашыуҙа «Уралтранснефтепродукт» асыҡ акционерҙар йәмғиәтенең яңы генераль директоры Наил Баһауетдинов менән таныштырҙылар.
Нефть продукттарын ташыу, магистраль нефть продукттары үткәргестәренең торошо менән бәйле мәсьәләләр тикшерелде. Шулай уҡ «Уралтранснефтепродукт» йәмғиәтенең 2009 йылдағы эшмәкәрлеге йомғаҡтары, производство процестарын модернизациялау, предприятиеның үҫеш перспективалары тураһында һүҙ алып барылды,.
Республика Президенты фекеренсә, Башҡортостандың яғыулыҡ-энергетика комплексы – һөҙөмтәле фәнни-производство һәм кадрҙар потенциалына эйә булған ҡеүәтле индустрия. Мортаза Рәхимов, республикала социаль йүнәлеш нефть тармағы эшмәкәрлеге өҫтөнлөктәренең береһе булды һәм булып ҡала, тип һыҙыҡ өҫтөнә алды.
Эш осрашыуында «АК «Транснефть» асыҡ акционерҙар йәмғиәте вице-президенты Игорь Солярский ҡатнашты.


text:
Иген һәм ҡуҙаҡлы иген культуралары уңышы төбәктә яртылаш йыйып алынған
Башҡортостанда иген һәм ҡуҙаҡлы иген культуралары 868 мең гектар майҙанда сабылған. Уңыштың яртыһы тиерлек әле йыйылмаған. Уртаса уңыш гектарынан 11,5 центнер тәшкил итте. Шул уҡ ваҡытта республикала әлегә 948 мең тонна иген йыйып алынған.
Стәрлетамаҡ районы ауыл хужалығы етештереүселәре яҡшы күрһәткестәргә ирешә, унда иген 47 мең гектар майҙанда сабылған (67 процент), 54,2 мең гектарҙа һуғылған (65 процент). Шулай уҡ Ауырғазы, Көйөргәҙе, Мәләүез райондары хужалыҡтары ла был йәһәттән яҡшы күрһәткестәргә өлгәшә.
Һуғылған иген күләмдәре буйынса Стәрлетамаҡ игенселәре алдынғылыҡты бирмәй – улар 78 мең тоннанан ашыу иген әҙерләгән, тип хәбәр иттеләр БР Ауыл хужалығы министрлығының матбуғат хеҙмәтенән.


text:
Фото:
Ағиҙел ҡалаһында Бесланда һәләк булған яугирҙарҙы хөрмәтләп иҫкә алдылар
Фото:
Ағиҙел ҡалаһында «Берҙәм Рәсәйҙең Йәш Гвардияһы» ойошмаһының урындағы бүлексәһе активистары «Хәтер шәме» акцияһын үткәрҙе. Сара Бесландағы терактҡа туғыҙ йыл тулыуға арналды, тип хәбәр итә ER.RU.
Акцияла шулай уҡ Ағиҙел ҡалаһының пионерҙар ойошмаһы вәкилдәре ҡатнашты. Балалар Бесланда һәләк булған яугирҙарҙы бер минут тын тороп иҫкә алды, Мәңгелек утҡа сәскәләр һалды һәм шәмдәрҙе тоҡандырҙы.
— Һәр халыҡтың тарихында фажиғәле ваҡиғалар бар, улар халыҡ хәтерендә мәңгелеккә һаҡланып ҡаласаҡ. Халыҡ уларҙы онотмай. Был фажиғә башҡа бер ҡасан да ҡабатланмаһын өсөн, беҙ уның турала иҫләргә тейешбеҙ, — тине «Берҙәм Рәсәйҙең Йәш Гвардияһы» ойошмаһының урындағы бүлексәһе етәксеһе Алеся Арыҫланова.


text:
Район
Улица Все районы Чкаловский Железнодорожный Кировский Ленинский Октябрьский Орджоникидзевский Верх-Исетский Все улицы пер. Автоматики пер. Центральный рынок проспект Космонавтов проспект Ленина ул. 40 лет Комсомола ул. 8 Марта ул. Академика Бардина ул. Амундсена ул. Азина ул. Бабушкина ул. Бебеля ул. Белинского ул. Белореченская ул. Чапаева ул. Чебышева ул. Челюскинцев ул. Черкасская ул. Чернышевского ул. Цвиллинга ул. Даниловская ул. Декабристов ул. Добролюбова ул. Фрезеровщиков ул. Фурманова ул. Генеральская ул. Грибоедова ул. Хомякова ул. Индустрии ул. Карла Либкнехта ул. Комсомольская ул. Краснофлотцев ул. Крауля ул. Крестинского ул. Куйбышева ул. Кузнечная ул. Луначарского ул. Малышева ул. Мамина-Сибиряка ул. Маневровая ул. Машинистов ул. Машиностроителей ул. Мельковская ул. Мичурина ул. Миномётчиков ул. Мира ул. Московская ул. Новгородцевой ул. Одинарка ул. Первомайская ул. Подгорная ул. Попова ул. Пушкина ул. Расточная ул. Розы Люксембург ул. Щербакова ул. Шаумяна ул. Шейнкмана ул. Стахановская ул. Степана Разина ул. Студенческая ул. Техническая ул. Титова ул. Тургенева ул. Тверитина ул. Уральская ул. Вайнера ул. Вильгельма де Геннина ул. Воеводина ул. Восточная ул. Ясная ул. Заводская Применить


text:
Фото:
Рөстәм Хәмитов хәрби частар командирҙары менән осрашты
Фото:
22 февралдә Республика Йортонда Башҡортостан Президенты Рөстәм Хәмитов хәрби частар командирҙары менән осрашты. Төбәк башлығы офицерҙарҙы Ватанды һаҡлаусылар көнө менән ҡотланы.
— Ватанды һаҡлаусыларыбыҙ үҙҙәренең алдында торған бурыстарҙы үтәй ала, — тип билдәләне Рөстәм Хәмитов. – Башҡарма власть органдары беҙҙең республикала хеҙмәт итеүсе хәрбиҙәргә ярҙам итеү өсөн мөмкин булғандың барыһын да эшләй.
Президент һүҙҙәренә ҡарағанда, хәрбиҙәргә ярҙам күләме артабан арттырыла барасаҡ.
Республиканың хәрби комиссары вазифаһын башҡарыусы Илдар Баһауетдинов Президентҡа хәрби саҡырылыш һәм Башҡортостандағы хәрби хеҙмәткәрҙең тормошо тураһында һөйләне.
—Хәрби комиссариаттың республика ҡалаларында һәм райондарында урынлашҡан 44 бүлеге, мобилизация әҙерлеге, хәрби хеҙмәткә саҡырыуҙы ойоштороу һәм үткәреү, хәрбиҙәрҙе социаль яҡтан тәьмин итеү бурыстарын ғәмәлгә ашыра, — тине хәрби комиссар вазифаһын башҡарыусы.
Илдар Баһауетдинов әйтеүенсә, 2010 йылда Башҡортостандан илебеҙҙең Ҡораллы Көстәре сафына 20 меңдән ашыу кеше саҡырылған. Хәрби хеҙмәткә алыныусылар һаны һәм сифаты буйынса республика алдынғы урындарҙың береһен биләй. Республикала урынлашҡан хәрби частарҙы Башҡортостандан саҡырылыусылар менән комплектлау хәрби хеҙмәткәрҙәр араһында социаль көсөргәнешлекте бөтөрөргә ярҙам итте.


text:
Прокурорҙар кешеләр күмәк йыйылған 870 объектты тикшерҙе
Рәсәй Ғәҙәттән тыш хәлдәр министрлығы, Эске эштәр министрлығы подразделениелары һәм “Ростехнадзор” хеҙмәткәрҙәрен йәлеп итеп, республика прокуратура органдары тарафынан кешеләр күмәк йыйылыу урындарында граждандарҙың именлеген тәьмин итеү буйынса 870 объект тикшерелде.
Асыҡланған етешһеҙлектәрҙе бөтөрөү өсөн 310 күрһәтмә бирелде; 144 күңел асыу йорто етәксеһе закон боҙоуҙарға юл ҡуймау тураһында иҫкәртелде; ғәйепле кешеләргә ҡарата административ хоҡуҡ тәртибен боҙоуҙар тураһында 750-гә яҡын эш ҡуҙғатылды, шуларҙың 219-ы эшмәкәрлекте административ туҡтатып тороу тураһында мәсьәләне хәл итеү өсөн судҡа йүнәлтелде.
БР прокурорының өлкән ярҙамсыһы Лариса Кучина хәбәр итеүенсә, тикшереү барышында күңел асыу йорттары, киске клубтар, ресторан һәм кафеларҙың янғын хәүефһеҙлеге нормалары һәм ҡағиҙәләрен, пиротехник изделиеларҙы ҡулланыу тәртибен күҙәтеүенә, шулай уҡ кешеләрҙе эвакуациялау осрағына көс һәм саралар булыуына айырыуса ҙур иғтибар бирелә.
Кучина күп биналарҙа стеналар һәм түшәмдәр яна торған материалдар менән биҙәлеүен, янғын осрағына кешеләрҙе эвакуациялау юлдарының әйбер менән тулы булыуын, кешеләргә хәбәр итеү системаһының, янғын һүндергестәрҙең булмауын билдәләне.
Тикшереү һөҙөмтәләре буйынса Өфөнөң Ленин районы прокуратураһы тарафынан «Пицца», «Д-Стиль», «Бурдон» яуаплылығы сикләнгән йәмғиәттәренә ҡарата янғын хәүефһеҙлеге талаптарын боҙған өсөн административ хоҡуҡ тәртибен боҙоуҙар хаҡында енәйәт эше ҡуҙғатыу тураһында ҡарар сығарылды. «Д-Стиль» яуаплылығы сикләнгән йәмғиәтенә ҡарата ҡарар 90 тәүлеккә эшмәкәрлеген административ туҡтатыу тураһында мәсьәләне хәл итеү өсөн Өфөнөң Ленин районы судына ебәрелде.


text:
Фото:
Р.Ғ.Кузеев исемендәге Этнологик тикшеренеүҙәр институты музейында бөгөн 500-ҙән ашыу кеше булды
Фото:
18 майҙа Р.Ғ.Кузеев исемендәге Этнологик тикшеренеүҙәр институтының Археология һәм этнография музейында Халыҡ-ара музейҙар көнөнә ҡарата үткәрелгән Асыҡ ишектәр көнөндә 500-ҙән ашыу кеше уның уникаль экспонаттары менән танышты.
Бөгөн музейҙа пенсионерҙар, коррекцион мәктәп уҡыусылары, Өфөнөң һәм райондарҙың бала йорттарында тәрбиәләнеүселәр булды, Рәсәй Фәндәр академияһы Өфө ғилми үҙәгенең Этнологик тикшеренеүҙәр институты хеҙмәткәрҙәре улар өсөн ҡыҙыҡлы һәм фәһемле экскурсиялар үткәрҙе.


text:
Йоһанн Себастьян Бах
Йо́һанн Себа́стьян Бах (нем. Johann Sebastian Bach; 31 март 1685 — 28 май) — XVII быуаттағы барокко дәүеренең бөйөк немец (әлмән) композиторы. Орган һәм оркестр өсөн тәғәйенләнгән, шулай уҡ вокал һәм башҡа 1000-гә яҡын музыкаль әҫәр авторы. Донъяның иң күренекле композиторҙарының береһе булып һанала. Уның ижадында операнан башҡа бөтә жанр музыкаль әҫәрҙәр бар. Бах — шулай уҡ педагогика буйынса бер нисә ғилми хеҙмәт авторы.
Йо́һанн Себа́стьян Бах 1685 йылдың 31 мартында Айзенах ҡалаһында (Саксен-Айзенах, Изге Рим Империяһы) музыканттар Иоһанн Амброзиус Бах һәм Элизабет Леммерхирт ғаиләһендә һигеҙенсе бала булып тыуған. Бахтар XVI быуат башынан уҡ киң билдәле музыканттар була, күптәре был һөнәргә бар ғүмерен арнай.
Йо́һанн Себа́стьянға туғыҙ йәш тулғанда уның әсәһе, ә тағы бер йылдан атаһы вафат була. Органсы булып эшләгән оло ағаһы Иоганн Кристоф малайҙы үҙ тәрбиәһенә ала. Иоһан гимназияла уҡый башлай, ағаһы уны органда һәм башҡа клавишалы музыка ҡоралдарында уйнара өйрәтә. Музыка сәнғәтенә тәбиғәттән бирелгән һөйөү нигеҙендә ул был шөғөлде ныҡлап үҙ итә һәм төрлө ҡоралдарҙа яңынан-яңы әҫәрҙәр өйрәнеү менән бик теләп шөғөлләнә.
1750 йылдың 28 майында Лейпциг ҡалаһында вафат булған.
Һылтанмалар[үҙгәртергә | вики-тексты үҙгәртергә]
- Сергей Александрович Морозов. Иоган Себастьян Бах Серия "Жизнь замечательных людей", М., "Молодая гвардия", 1975
- 31 март көнө тыуғандар
- 1685 йылда тыуғандар
- Алфавит буйынса шәхестәр
- Германияла тыуғандар
- 28 июль көнө вафаттар
- 1750 йылда вафаттар
- Лейпцигтә вафат булғандар
- Алфавит буйынса музыканттар
- Алфавит буйынса композиторҙар
- Германия композиторҙары
- Барокко эпохаһы композиторҙары
- XVIII быуат композиторҙары
- Алфавит буйынса музыка педагогтары
- XVIII быуат тарихы
- Шәхестәр:Лютеранлыҡ
- Англикан изгеләр
- Һуҡыр музыканттар


text:
Фото:
Тимур Хәкимов: «Мөрәжәғәт иткән һәр кемгә ярҙам күрһәтеләсәк»
Фото:
«Берҙәм Рәсәй» партияһы рәйесе Владимир Путиндың төбәктәге йәмәғәт ҡабул итеү бүлмәһендә Өфө ҡала Советы депутаты, «Эшлекле Рәсәй» дөйөм Рәсәй йәмәғәт ойошмаһының Башҡортостан төбәк бүлексәһе рәйесе урынбаҫары Тимур Хәкимов граждандар менән осрашыу үткәрҙе. Ҡала халҡы закон сығарыусыға фатирҙарҙы законһыҙ һатыу, ер участкаларын хосусилаштырыу, шулай уҡ янғындан зыян күреүселәргә ярҙам итеү мөмкинлектәренә ҡағылышлы мәсьәләләр менән мөрәжәғәт итте.
— Ауыр тормош хәлендә ҡалған граждандар үҙ проблемалары менән яңғыҙ ҡалмаясаҡ, улар өсөн быны белеү һәм тойоу мөһим, — тип һыҙыҡ өҫтөнә алды Тимур Хәкимов. – Уларҙың һәр саҡ власть органдарына, шул иҫәптән закондар сығарыусылар – ҡала Советы, республиканың Дәүләт Йыйылышы, Дәүләт Думаһы депутаттарына мөрәжәғәт итә алыуын күрәтеү мөһим.
Тимур Хәкимов йыл һайын Владимир Путиндың Өфөләге йәмәғәт ҡабул итеү бүлмәһенә меңләгән кеше мөрәжәғәт итеүен билдәләне. Бер мөрәжәғәт тә иғтибарһыҙ ҡалмаясаҡ.
— Бөгөн осрашыуға баш ҡаланың Совет районы халҡы ғына килмәне, Өфөнөң башҡа райондарынан да ярҙам һәм кәңәш һорап килеүселәр булды. Проблемалар төрлө, уларҙы хәл итеү ваҡыт талап итә. Әммә һөҙөмтәлә бөгөн мөрәжәғәт иткән һәр кемгә ярҙам күрһәтеләсәк, — тип ышандырҙы Өфө ҡала Советы депутаты Тимур Хәкимов.


text:
Башҡортостандың Ҡатын-ҡыҙҙар союзы Бөйөк Ватан һуғышында ҡатнашыусыларҙы тәбрикләй
ӨФӨ, 2015 йыл, 17 апрель. /«Башинформ» мәғлүмәт агентлығы, Ғәлиә Нәбиева/.
Башҡортостанда Өфөлә йәшәүсе ҡатын-ҡыҙҙарҙы — Бөйөк Ватан һуғышында ҡатнашыусыларҙы ҡотлау тантанаһы булды. Республиканың Ҡатын-ҡыҙҙар союзы байрамды «Хәтер тулҡыны» бөтә Рәсәй акцияһы сиктәрендә үткәрҙе. Сара Еңеүҙең 70 йыллығына арналды.
Осрашыуға 36 һуғышта ҡатнашыусы һәм тыл эшсәне килде. Ветерандарҙы Башҡортостандың ҡатын-ҡыҙҙар союзы рәйесе Рәшиҙә Солтанова, республика Дәүләт Йыйылышы Рәйесе урынбаҫары Йомабикә Ильясова, Дәүләт Йыйылышы депутаты, Өфө трикотаж фабрикаһы директоры Зөһрә Исмәғилева, республика Ветерандар комитеты рәйесе Владимир Попов тәбрикләне.
Һуғышта ҡатнашыусыларҙың һәр береһенә сәскәләр һәм Өфө трикотаж фабрикаһынан, супермаркет селтәрҙәренең береһенән, республиканың Һуғыш һәм хәрби хеҙмәт ветерандары комитетынан бүләктәр тапшырылды. Өфө сәнғәт академияһы студенттары ойошторған концерт улар өсөн үҙенсәлекле бүләк булды.


text:
Бюджет проекттары буйынса Ведомство-ара хөкүмәт комиссияһы ултырышы
Республика Йортонда бюджет проекттары буйынса Ведомство-ара хөкүмәт комиссияһы ултырышы үткәрелде. Эшкә БР Хөкүмәте Премьер-министрының беренсе урынбаҫары, финанс министры Айрат Ғәскәров етәкселек итте.
Төбәк социаль-иҡтисади үҫешенең төп финанс документы параметрҙарын билдәләүсе төрлө күҙаллауҙар варианттары менән БР иҡтисади үҫеш министры Евгений Евтушенко таныштырҙы. Бюджет процесын ойоштороуҙың яңы принциптары тураһында БР финанс министры урынбаҫары Рида Собханҡолова һөйләне.
Ведомство-ара комиссияның эшен теләгән бер кеше күҙәтә алды: Башҡортостан Республикаһы Хөкүмәтенең рәсми сайтында кәңәшмә тура трансляцияланды.
Республика бюджетын формалаштырыу мәсьәләһе Башҡортостандың һәр гражданына ҡағыла, шуға күрә бюджет процесы перспективаларын тикшереүгә халыҡ та саҡырыла. Айрат Ғәскәров әйтеүенсә, БР Финанс министрлығы һәм БР Иҡтисади үҫеш министрлығы сайттарында бөтә кәрәкле мәғлүмәт материалдары урынлаштырыласаҡ. Шунда уҡ һорауҙар һәм комментарийҙар ҡалдырырға мөмкин. Хөкүмәт комиссияһы граждандарҙың бөтә тәҡдимдәрен ҡарарға һәм уларҙың иң мөһимдәрен бойомға ашырыуға ҡабул итергә әҙер.


text:
Рөстәм Хәмитов граждандар мөрәжәғәттәрен ҡарау һөҙөмтәлелеге буйынса кәңәшмә үткәрҙеФото: Олег Яровиков
Рөстәм Хәмитов граждандар мөрәжәғәттәрен ҡарау һөҙөмтәлелеге буйынса кәңәшмә үткәрҙе
Рөстәм Хәмитов граждандар мөрәжәғәттәрен ҡарау һөҙөмтәлелеге буйынса кәңәшмә үткәрҙеФото: Олег Яровиков
Республика етәксеһе Рөстәм Хәмитов граждандар мөрәжәғәттәрен ҡарау һөҙөмтәлелеген контролдә тотоу мәсьәләләре буйынса кәңәшмә үткәрҙе. «Власть алдына кешеләр ҡуйған мәсьәләләрҙе хәл итеү өҫтөнлөклө булып тора», тип билдәләне төбәк башлығы. Кәңәшмә барышында Рөстәм Хәмитов үҙе граждандарҙы ҡабул иткәндән һуң биргән йөкләмәләрҙең үтәлеше буйынса отчет ҡабул итте. Ул Шаҡша биҫтәһен һәм Өфөнөң Көньяҡ битләүен төҙөкләндереү, Сибайҙа художество мәктәбен төҙөү, Шамонино ҡасабаһында һәм Нефтекаманың яңы биҫтәләрендә юл һалыу, Ҡырмыҫҡалы ауылында 13 күп фатирлы йортты һыу үткәргесе һәм канализация менән тәьмин итеү.
— Эш башлаған тәүге көндән алып властың асыҡлығы тураһында белдерҙек һәм уны йәмәғәт ҡабул итеүҙәр, социаль селтәрҙәр, «Асыҡ республика» проекты аша раҫланыҡ. Власть органдарының электрон ҡабул итеү хеҙмәттәре булдырылды. Һөҙөмтә булараҡ – 2010 йылдан алып 2012 йылға ҡәҙәр мөрәжәғәт итеүҙәрҙең һаны йыл һайын 25 процентҡа артты. Тимәк кешеләр беҙгә ышанды, беҙҙә үҙҙәренең яҡлаусыларын күрҙе, беҙҙең власты үҙҙәренеке кеүек ҡабул итте. Һәм, әлбиттә, был ышанысты юғалтырға хоҡуғыбыҙ юҡ, — тип белдерҙе республика башлығы. — Хәҙер граждандарҙы шәхси ҡабул итеүгә баҫым яһайбыҙ. 2011 йылдан алып минең башланғыс буйынса Премьер-министр урынбаҫарҙары, министрлыҡ һәм ведомстволарҙың яуаплы кешеләре даими күсмә ҡабул итеүҙәр үткәрә. Ошо йылдан алып Президент Хакимиәте яңы эш итеү формаһын башланы, ә тап – бер үк ваҡытта бер нисә республика һәм федераль власть органдары етәкселеге ҡатнашлығында киңәйтелгән күсмә ҡабул итеүҙәр. Практика күрһәтеүенсә, ул кешеләр менән аралашыуҙың иң һөҙөмтәле формаһы. Ҡайһы берҙә мәсьәләне хәл итеү ысулы шунда уҡ табыла. Һөҙәмтәлә былтыр һәм быйыл почта аша яҙышыу кәмене.
Рөстәм Хәмитов почта кәмеүенең икенсе сәбәбе тип башҡарыу өҫтөндәге контролде атаны.
— 2010 йылда контролгә граждандарҙың 2700 мөрәжәғәте алынғайны. 2013 йылда – 6000, 2,5 тапҡырға күберәк. Беҙ башҡарыусыларҙың яуаптары сифатына талаптарҙы арттырҙыҡ. Яуап алып, мөрәжәғәт бөтә яҡтан ҡаралғанға тиклем уны контролдән төшөрөргә ашыҡмайбыҙ. Кәрәк булғанда башҡарыусыларҙың яуабын яңынан эшләп бөтөрөргә ебәрәбеҙ. Ғөмүмән, һәр осраҡ буйынса һөҙөмтәгә эйә булырға тырышабыҙ. Кешеләр беҙгә ауыр минуттарҙа мөрәжәғәт итә. Улар ҡатмарлы, үҙ проблемаларын хәл итеү юлын тапмаған саҡта. Һис шикһеҙ, ғәҙеллеккә эйә булыуҙа уларға ярҙам итергә тейешбеҙ, — тине республика башлығы.
Рөстәм Хәмитов быға оҡшаш кәңәшмәләрҙең йылына ике тапҡыр үткәреләсәген хәбәр итте.


text:
Йәштәр палатаһы ағзалары Волга буйы федераль округы йәш ғалимдарының форумында ҡатнаша
БР Дәүләт Йыйылышы – Ҡоролтай ҡарамағындағы Йәштәр йәмәғәт палатаһы ағзалары «Рәсәйҙә фән һәм мәғариф өлкәһен камиллаштырыу: проблемалар, өҫтөнлөктәр һәм перспективалар» II Волга буйы федераль округы йәш ғалимдары форумында ҡатнашасаҡ. Форум 17-18 майҙа Өфө дәүләт нефть техник университеты базаһында үтәсәк.
Форум сиктәрендә фән һәм мәғариф өлкәһен камиллаштырыу кеүек көнүҙәк мәсьәләгә арналған пленар ултырыштар һәм тематик секциялар, халыҡ-ара хеҙмәттәшлекте үҫтереү буйынса практик семинар, халыҡ-ара фәнни хеҙмәттәшлеккә булышлыҡ итеүсе ойошмалар һәм фондтарҙың презентацияһы, шулай уҡ ғилми тикшеренеүҙәр һөҙөмтәләрен коммерциялаштырыу мәсьәләләре буйынса дискуссия планлаштырылған. Бынан тыш, Форумда ҡатнашыусылар үҙҙәренең проекттарын тәҡдим итә, коллегаларының — Волга буйы федераль округының йәш ғалимдарының инновацион эшләнмәләре менән таныша аласаҡ.


text:
Баш ҡалала IT-инкубатор асылды Фото: Башҡортостандың Эшҡыуарлыҡ һәм туризм буйынса дәүләт комитеты
Баш ҡалала IT-инкубатор асылды
Баш ҡалала IT-инкубатор асылды Фото: Башҡортостандың Эшҡыуарлыҡ һәм туризм буйынса дәүләт комитеты
ӨФӨ, 2015 йыл, 14 декабрь. /«Башинформ» мәғлүмәт агентлығы, Ольга Мортазина/.
Өфөнөң бәләкәй эшҡыуарлыҡты үҫтереү һәм уға ярҙам күрһәтеү фондында IT-инкубатор — мәғлүмәт технологиялары өлкәһендәге эшҡыуарлыҡ проекттарын ғәмәлгә ашырыу өсөн 60 эш урыны булған майҙансыҡ асылды.
Яңы эш башлаусы бизнесмендарға һәм фрилансерҙарға IT-инкубатор дүрт урынлыҡ офистар, мебель, интернет, белем биреү программалары тәҡдим итә. Бер эш урынының хаҡы — 2000 һум.
Башҡортостандың Эшҡыуарлыҡ һәм туризм буйынса дәүләт комитеты хәбәр итеүенсә, IT-технологиялар өлкәһендә өс йыл самаһы эшләгән Өфө эшҡыуарҙары резидент статусын алыу мөмкинлегенә эйә. Проекттары уңышлы тип табылған эшҡыуарҙарға өҫтөнлөк бирелә: офисты ташламалы хаҡ буйынса ҡуртымға алыу, эксперттарҙың бушлай ярҙамы һәм уҡытыу.


text:
Дөйөм ҡала өмәһе Өфөлә 24 сентябргә билдәләнгән
Бөгөндән, 12 сентябрҙән башлап, Өфө биләмәһен санитар таҙартыу һәм төҙөкләндереү айлығы башлана. Айлыҡ 10 октябрҙә тамамланасаҡ. Тейешле ҡарарға ҡала хакимиәте башлығы Павел Качкаев ҡул ҡуйған. Ул Башҡортостан Республикаһының дәүләт суверенитеты тураһындағы декларацияны ҡабул итеү көнөн байрам итеү уңайынан ҡала биләмәһен санитар таҙартыу, төҙөкләндереү һәм йәшелләндереү маҡсатында үткәрелә, тип хәбәр иттеләр Өфө хакимиәтенең мәғлүмәт-аналитика бүлегенән.
Айлыҡ дауамында юлдар, тротуарҙар, ҡоймалар, парапеттарҙы, бина фасадтарын ремонтлау, юлдар, урамдар, квартал араһы территорияларын таҙалау, гараж кооперативтары, баҡсасылыҡ ширҡәттәре биләмәләрен, йылға-күлдәрҙең яр буйҙарын, йырындарҙы сүп-сарҙан таҙартыу, ҡала биләмәһендәге шишмәләрҙе төҙөкләндереү эштәре ойоштороласаҡ, санитар йомалар үткәреләсәк.
24 сентябрҙә республиканың баш ҡалаһын санитар таҙартыу һәм төҙөкләндереү буйынса дөйөм ҡала өмәһе үтәсәк.
Айлыҡта һәм дөйөм ҡала өмәһендә Өфө ойошмалары һәм учреждениеларының, уҡыу йорттарының, ҡала халҡының ҡатнашыуы көтөлә.


text:
8 Март алдынан Башҡортостанға ҡайтарылған сәскәләр күләме өс тапҡырға тиерлек арта
Башҡортостандың таможня хеҙмәткәрҙәре февраль-март айҙарында сәскәләр поставкалау күләмдәренең һиҙелерлек артыуын теркәгән. Бындай картина һәр ваҡыттағыса Халыҡ-ара ҡатын-ҡыҙҙар көнө алдынан күҙәтелә.
«Башинформ»ға Башҡортостан таможняһының йәмәғәтселек менән бәйләнештәр буйынса баш дәүләт таможня инспекторы Игорь Мешковтың хәбәр итеүенсә, быйыл төбәктә февраль айында төбәк таможняһы эшмәкәрлеге һөҙөмтәһендә яҡынса 730 мең долларлыҡ 80 тонна самаһы сәскә продукцияһына документтар тултырылған. Ә марттың беренсе, байрам алды аҙнаһында поставкалар күләме 42 тоннаға тиерлек еткән. Ғәҙәттә, айына был һан уртаса алғанда 30-35 тоннаны тәшкил итә.
Февраль-марттан тыш, август айы сәскәләргә бай була – сираттағы уҡыу йылы башланыуы һиҙелә, шулай уҡ Яңы йыл алдынан декабрҙә лә сәскәләр күпләп һатыла.
Халыҡ араһында раузалар иң ҙур һорау менән файҙалана. Дөйөм сәскә продукцияһының дүрттән өс өлөшө тиерлек уларға тура килә. Икенсе урында — хризантемалар, өсөнсөлә — ҡәнәферҙәр.
— Сәскәләр төбәккә Голландиянан, Эквадорҙан, Колумбия һәм Израилдән ҡайтарыла, — тип билдәләне агентлыҡ әңгәмәсеһе.


text:
Фото:
Хәйбулла районында Әхмәтзәки Вәлидиҙең 120 йыллығына әҙерлекте тикшерҙеләр
Фото:
Хәйбулла районы Аҡъяр ауылы мәҙәниәт йортонда үткән башҡорттар ҡоролтайы башҡарма комитетының киңәйтелгән ултырышында 2010 йылда билдәләнәсәк билдәле сәйәси эшмәкәр, ғалим-төркиәтсе Әхмәтзәки Вәлидиҙең тыуына 120 йыллыҡҡа әҙерлекте тикшерҙеләр. Унда район ҡоролтайының башҡарма комитеты ағзалары, ойошма һәм предприятие етәкселәре, мәктәп директорҙары, башҡорт һәм рус теле, әҙәбиәт, тарих уҡытыусылары ҡатнашты.
Район хакимиәтенең мәғлүмәт-аналитика бүлегенән хәбәр итеүҙәренсә, ултырышта район башҡорттары башҡарма комитеты Президиумы рәйесе Хәлил Ибраһимов, Президиум ағзалары – тарихсы Илшат Насыров, 2-се Аҡъяр мәктәбе директоры Вәсилә Иштәкбаева, хеҙмәт ветераны Фазылйән Ишемов, район үҙәк дауаханаһы табибы Артур Бикбирҙин, Иҫәнгилде ауылынан башҡорт теле уҡытыусыһы Хәтирә Исхаҡова, Рәсәй фәндәр академияһының философия Институты ғилми хеҙмәткәре Илшат Насыров сығыш яһаны. Улар Әхмәтзәки Вәлидиҙең Башҡорт автономияһын булдырыуҙағы, Рәсәй федерализмын формалаштырыуҙағы тарихи роленә баҫым яһаны. Ултырышта ҡатнашыусылар бер нисә федераль киң мәғлүмәт сараһында баҫылғандар менән килешмәйенсә, уны яла яғыусы ялған хәбәр, тип ғәйепләне.
Ҡоролтайҙың киңәйтелгән ултырышы Хәйбулла районында үтәсәк Әхмәтзәки Вәлидиҙең 120 йыллығына арналған сараларҙы башлап ебәрҙе.


text:
Өфөлә «Сикләүҙәрһеҙ белем биреү» ШОС дәүләттәре-ағзаларының VII мәғариф аҙналығы асылдыФото: Олег Яровиков
Өфөлә «Сикләүҙәрһеҙ белем биреү» ШОС дәүләттәре-ағзаларының VII мәғариф аҙналығы асылды
Өфөлә «Сикләүҙәрһеҙ белем биреү» ШОС дәүләттәре-ағзаларының VII мәғариф аҙналығы асылдыФото: Олег Яровиков
21 майҙа, Өфөнөң Конгресс-холында «Сикләүҙәрһеҙ белем биреү» Шанхай хеҙмәттәшлек ойошмаһы (ШОС) ағзаһы булып торған дәүләттәрҙең VII мәғариф аҙналығы асылды. ШОС-та ҡатнашыусы илдәр – Ҡытай, Рәсәй, Ҡаҙағстан, Тажикстан, Ҡырғыҙстан һәм Үзбәкстан өсөн ғәҙәткән ингән, халыҡ-ара форумы 2008 йылдан алып уҙғарыла.
Биш аралашыу осрашыуы Рәсәйҙең баш ҡалаһында үтте, сираттағы осрашыуҙарҙы эре төбәктәрҙә, фән һәм мәғариф үҙәктәрендә үткәрергә ҡарар ителде. Һуңғы алтынсы Аҙналыҡ ҡатнашыусылары Новосибирскта йыйылғайны.
— Шанхай хеҙмәттәшлек ойошмаһы кеүек бындай ойошмала Рәсәй вәкиллегенең циклын асыусы тәүге сараларҙың береһе нәҡ Өфөлә үтеүенә бик шатбыҙ, — тип сәләмләне форумда ҡатнашыусыларҙы Башҡортостан Президенты Хакимиәте Етәксеһе Сергей Молчанов.
— Башҡортостан – 120-нән ашыу милләт йәшәгән ҙур күп милләтле республика. Шулай уҡ төбәк фән, юғары һәм профессиональ белем биреү системаһы өлкәһендә ил лидерҙарының береһе булып иҫәпләнә, — тип билдәләне БР Хөкүмәте Премьер-министры урынбаҫары Салауат Сәғитов.
Былтыр Шанхай хеҙмәттәшлек ойошмаһы юғары уҡыу йорттары консорциумына (ШОС университеты) Башҡорт дәүләт педагогия университеты инде. Уҡыу йорто ШОС белем биреү киңлегендә алдынғы педагогик вуздарҙың береһе булып тора. Форумда юғары уҡыу йорто үҙенең ҡаҙаныштарынан һәм педагогик тәжрибәһенән торған күргәҙмә тәҡдим итте.
Шулай уҡ Аҙналыҡ сиктәрендә Башҡорт дәүләт педагогия университетында «Евразия юғары белем биреү киңлеге системаһында педагогик кадрҙар әҙерләү процесын модернизациялау» онлайн-тапшырыу менән түңәрәк өҫтәл үтәсәк. Өфө дәүләт авиация техник университетында икенсе түңәрәк өҫтәлдең темаһы – «Иҡтисад өлкәһендә селтәрле университетта белем биреү программалары конвергенцияһы».
Хәҙер Шанхай хеҙмәттәшлек ойошмаһы университеты составында бөтәһе 82 юғары уҡыу йорто. Был университет ғәҙәттәге айырым белем биреү йорто булып тормай. Ул өҫтөнлөклө иҡтисад, ғилми-уҡытыу, техник һәм мәҙәни хеҙмәттәшлек өлкәләре буйынса юғары квалификациялы кадрҙар әҙерләү маҡсаты менән берләшкән ШОС дәүләттәренең вуздар селтәре. Университеттар селтәре шулай уҡ күҙәтеүсе илдәрҙә: Һиндостан, Иран, Монголия һәм Пакистанда бар.
Селтәрле юғары уҡыу йортонда төбәкте өйрәнеү, экология, IT-технологиялар, нанотехнологиялар йүнәлештәре буйынса юғары квалификациялы кадрҙар әҙерләйҙәр. Шанхай хеҙмәттәшлек ойошмаһы университетына Рәсәйҙән Мәскәү дәүләт халыҡ-ара мөнәсәбәттәр институты, Мәскәү дәүләт университеты, Санкт-Петербург мәғлүмәти технологиялар, механика һәм оптика тикшеренеү университеты, Новосибирск дәүләт милли тикшеренеү университеты, Санкт-Петербург дәүләт электр-техник университеты, Б.Ельцин исемендәге Урал федераль университеты, Рәсәй халыҡтар дуҫлығы университеты кеүек эре вуздар инә.
Шанхай хеҙмәттәшлек ойошмаһының селтәрле университет студенты булыу өсөн үҙ илеңдәге базалы вуздарҙың береһенә уҡырға инергә кәрәк, ә артабан килешелгән программа буйынса белем алыуҙы ошо уҡ вузда йәки Шанхай хеҙмәттәшлек ойошмаһы университетының икенсе вузында дауам итергә. Уҡып бөткәс студентҡа төп белем биргән юғары уҡыу йорто дипломы һәм Шанхай хеҙмәттәшлек ойошмаһы университеты сертификаты бирелә.
Шанхай хеҙмәттәшлек ойошмаһы ағзаһы булып торған дәүләттәрҙең VII мәғариф аҙналығында ҡатнашыусылар Өфөгә белем биреү өлкәһендә төбәктәрҙең артабан үҙ-ара эш итеүен тикшереү өсөн йыйылды. Айырыуса иғтибар «Иҡтисад» һәм «Педагогика» йүнәлештәре сиктәрендә ШОС илдәренең милли иҡтисады һәм Шанхай хеҙмәттәшлек ойошмаһы университетының педагогик кадрҙары өсөн юғары квалификациялы кадрҙар әҙерләү системаһы үҫеше мәсьәләләренә бүленәсәк, тип билдәләнде.
Иҫегеҙгә төшөрәбеҙ, Шанхай хеҙмәттәшлек ойошмаһы рәйеслеге 2014 йылдың көҙөндә Рәсәйгә күсәсәк. 2015 йылда ШОС ағзалары булған дәүләт башлыҡтары һәм БРИКС дәүләттәре һәм хөкүмәттәре башлыҡтарының халыҡ-ара саммиттары Башҡортостандың баш ҡалаһында үтәсәк.


text:
Башҡортостанда 2011 йылда 186 кадастр инженеры эш башлаясаҡ
2011 йылдың 1 ғинуарынан Башҡортостан Республикаһының 47 район һәм ҡалаһында 186 кадастр инженеры эш башлаясаҡ. Өфөлә — 34 яңы белгес, Стәрлетамаҡта – 11, Октябрьскийҙа – һигеҙ, Тәтешле районында туғыҙ кеше үҙенең һөнәри бурысын үтәүгә тотонасаҡ. Учалы, Благовещен һәм Шишмә райондарында алтышар кадастр инженеры буласаҡ.
БР Ер һәм мөлкәт мөнәсәбәттәре министрлығының матбуғат хеҙмәтенән хәбәр итеүҙәренсә, ағымдағы йылдың 22 декабрендә, кадастр инженерҙарын атттестациялау буйынса квалификация комиссияһының сираттағы ултырышында аттестат алыуға 60 дәғүәсенең ғаризаһы һәм документтары ҡаралған. Квалификация имтиханын тапшырыуға 58 дәғүәсегә рөхсәт бирергә, биш төркөм ойошторорға һәм имтихан тапшырыу өсөн төркөм составын раҫларға ҡарар ителгән.
Кадастр инженерҙарын атттестациялау буйынса квалификация комиссияһының ни бары өс ай эшләү дәүерендә Башҡортостанда 509 кешегә аттестация үтергә рөхсәт бирелгән. Шулай уҡ 2011 йылдың ғинуарына имтихандар теҙмәһе раҫланған. Әлеге ваҡытта февралгә имтихандар теҙмәһе төҙөлә.
Республиканың кадастр инженерҙары исемлеге БР Ер һәм мөлкәт мөнәсәбәттәре министрлығының рәсми сайтында урынлашҡан һәм даими яңыртыла.


text:
Башҡортостан менән Финляндия төҙөлөш өлкәһендә хеҙмәттәшлек итәсәк
Өфөлә Финляндияның һәм Рәсәйҙең бер нисә төҙөлөш комплексы предприятиеһы етәкселәренең эшлекле бәйләнештәр биржаһы үтте. Уның эшендә Башҡортостандың Төҙөлөш һәм архитектура буйынса дәүләт комитеты, Транспорт һәм юл хужалығы буйынса дәүләт комитеты һәм төбәктең Торлаҡ-коммуналь хужалыҡ министрлығы ҡатнашты.
Сара Европа эштәре буйынса һәм тышҡы сауҙа министры Александер Стубб етәкселегендәге Финляндия делегацияһының Өфөгә эш визиты сиктәрендә үткәрелде. Делегация составында рәсми кешеләр, шулай уҡ Финляндияның эре предприятиелары топ-менеджменты ла бар.
Финляндия яғы Башҡортостан Республикаһының хеҙмәттәшлек итеү өсөн перспективалы төҙөлөш комплексы предприятиеларын алдан һайлап алған. Эшлекле бәйләнештәр биржаһында Финляндияның байтаҡ компанияларының генераль директорҙары ҡатнашты, тип хәбәр иттеләр Башҡортостандың Төҙөлөш һәм архитектура буйынса дәүләт комитетынан.
Шулай итеп, сара сиктәрендә Gebwell Oy компанияһының презентацияһы үтте, компания йылытыу һәм һыуытыу өсөн экологик яҡтан таҙа сараларҙа махсуслаша.
Larmix Oy төҙөлөш компанияһы Башҡортостан предприятиеларына айырым эштәр башҡарыу ғына түгел, ә дөйөм төҙөлөштө ойоштороу буйынса ла партнерлыҡ программаларын һәм килешеү нигеҙендә оҙайлы сроклы бәйләнештәр тәҡдим итте.
Осрашыуҙан һуң республиканың төҙөлөш, торлаҡ-коммуналь хужалыҡ һәм юл комплексы объекттарына барыу ойошторолдо.


text:
"Өфө" халыҡ-ара аэропортында һуғыш ветерандары өсөн өҫтәмә хеҙмәттәр ҡаралған
«Өфө» халыҡ-ара аэропорты» асыҡ акционерҙар йәмғиәтендә Бөйөк Еңеүҙең 65 йыллығына етди әҙерлек бара. Ветерандар — аэропорт хеҙмәткәрҙәренең фотоһүрәттәренән төҙөлгән стендтар предприятиеның бик күп бүлексәһен биҙәй. Бөйөк Ватан һуғышында ҡатнашыусыларға һәм уларға тиңләштерелгән кешеләргә почта аша 7 майҙа үтәсәк байрам тантанаһына саҡырыу ебәрелде.
“Өфө” халыҡ-ара аэропортының генераль директоры Салауат Ҡотошев ҡарары менән 24 Бөйөк Ватан һуғышында ҡатнашыусы 5 мең һум күләмендә матди ярҙам аласаҡ, 80 тыл хеҙмәтсәненә 3-әр мең бүленәсәк. Үҙҙәре килә алмаған ветерандарға йорттарына барасаҡтар. Шул уҡ көндө ветерандар Еңеү паркында сәскәләр һалыу тантанаһында ла ҡатнашырға тейеш.
Бынан тыш, Өфө аэропортының матбуғат хеҙмәтенән хәбәр итеүҙәренсә, ветерандарға байрам өҫтәле әҙерләнә. Еңеү юбилейына арналған традицион концерт Өфө сәнғәт училищеһында үтәсәк.
Был махсус саралар авиапредприятие ветерандары өсөн генә әҙерләнмәй, уларҙа аэропорт хеҙмәте менән файҙаланырға теләге булған һәр һуғыш ветераны һәм инвалид ҡатнаша ала. Мәҫәлән, май айы дауамында ветерандар юғары уңайлылыҡтағы залдарҙа – аэропорттың бизнес- һәм vip-залдарында хеҙмәтләндереү менән бушлай файҙалана ала. Рәсәй эсендәге, шулай уҡ халыҡ-ара авиалиниялар буйынса Өфөнән осорға тейешле ветерандар өсөн рейсҡа теркәлеү үтеү сираттан тыш башҡарыла, йәнә һауа судноһына улар бушлай алып барыла.
Ветерандарға махсус рәүештә пассажирҙар терминалдарында һәм аэропорттың вокзал яны майҙанында улар өсөн тәҡдим ителгән хеҙмәттәр тураһында иғландар һәм Еңеү Көнө менән ҡотлауҙар уҡыла. Аэровокзалда ҡуйылған мониторҙарҙа ҡотлау һәм теләктәр яҙылып барыла. Быларҙан тыш, Өфө аэропортында тәүлек әйләнәһенә табип һәм фельдшер медицина пункты эшләйәсәк һәм «тиҙ ярҙам» машинаһы торасаҡ.


text:
Рөстәм Хәмитов торлаҡ төҙөлөшөн үҫтереү буйынса кәңәшмәлә ҡатнашты
3 февралдә Кировта Башҡортостан Президенты Рөстәм Хәмитов ил төбәктәрендә торлаҡ төҙөлөшөн үҫтереү мәсьәләләре буйынса кәңәшмәлә ҡатнашты. Уны Рәсәй Хөкүмәте Рәйесе Владимир Путин үткәрҙе.
Кәңәшмәлә торлаҡ төҙөлөшөн үҫтереүҙең төбәк программалары тикшерелде. Хөкүмәт Рәйесе 2015 йылға торлаҡты сафҡа индереү күләмен 1,5 тапҡырға –дөйөм алғанда ил буйынса 90 миллион квадрат метрға тиклем арттырыуҙың төп бурыс булыуын билдәләне. Шул уҡ ваҡытта «Торлаҡ» федераль маҡсатлы программаһын тормошҡа ашырыуҙың төп һөҙөмтәлелек күрһәткесе булып, Владимир Путин билдәләүенсә, граждандар өсөн торлаҡтың мөмкин тиклем арзан булыуы торорға тейеш. Шулай уҡ Хөкүмәт Рәйесе үҙҙәренең торлаҡ программаларын уңышлы ғәмәлгә ашырған төбәктәрҙе финанс механизмдар ярҙамында дәртләндереүгә әҙерлеге хаҡында белдерҙе. Уның әйтеүенсә, был маҡсатҡа 21 миллиард һум бүленгән.
Кәңәшмәлә вице-премьер Александр Жуков, төбәктәр үҫеше министры Виктор Басаргин, Иҡтисади үҫеш министрлығы башлығы Эльвира Нәбиуллина, Рәсәй Президентының Волга буйы федераль округындағы Тулы хоҡуҡлы вәкиле Григорий Рапота, төбәктәр етәкселәре, йәмәғәт ойошмалары, профилле министрлыҡтар һәм ведомстволар вәкилдәре ҡатнашты, тип хәбәр итә Башҡортостан Президентының матбуғат хеҙмәте.


text:
Өфөлә халыҡ иҫәбен алыу эше менән 3,5 мең кеше шөғөлләнәсәк
Өфөлә Бөтә Рәсәй халыҡ иҫәбен алыуҙы үткәреү өсөн 3,5 мең иҫәпсе кәрәк буласаҡ. Был турала беҙгә мэриялағы оператив кәңәшмәлә ҡала хакимиәтенең дәүләт статистикаһы бүлеге начальнигы Валентин Сотниченко хәбәр итте.
— Халыҡ иҫәбен алыуҙың әһәмиәтен билдәләүе еңел түгел, — ти ул. – Был эш дәүләт тарихы, шулай уҡ дөйөм планета тарихы өсөн дә мөһим. Сөнки тап ошо арҡала аныҡ халыҡ иҫәбен, илебеҙҙәге халыҡтар составын, илдең иҡтисади һәм социаль характеристикаһын билдәләйбеҙ. Ә Ер йөҙө күләмендә - төрлө илдәрҙәге халыҡ иҫәбен алыу һандарын бергә туплау юлы менән Берләшкән милләттәр ойошмаһы дөйөм планета халҡы тураһында мәғлүмәт ала.
Бөтә Рәсәй халыҡ иҫәбен алыуға әҙерлек Өфөлә 2008 йылда уҡ башланған. 2008 йылдың авгусында халыҡ иҫәбен алыу сараларын үткәреүгә әҙерлек алып барасаҡ махсус комиссия булдырылып, 2009 йылдың февралендә ҡалала иҫәп алыу мәсьәләләре буйынса вәкилдәрҙе һайлау һәм эшкә алыу эштәре үтте.
— Әҙерлек сараларында йорттар исемлеген төҙөү иң ҡатмарлыһы булды, — ти Валентин Сотниченко. – Аптырарға түгел. Ҡалала төҙөлөш йылдам бара, иҫке йорттар һүтелә, яңы микрорайондар төҙөлөп, унда кешеләр йәшәргә инә. Шуға ла, 2008 йылдан алып, Өфөлә торлаҡ йорттарҙың һәм унда йәшәүсе кешеләрҙең ысынбарлыҡтағы иҫәбе тураһында мәғлүмәт йыя башланыҡ.
Уҙған йылдың июль-август айҙарында алдан билдәле исемлектәр менән регистраторҙар ҡалалағы бар йорттарҙы ла йөрөп сыҡты. Параллель рәүештә улар Өфөнөң адрес хужалығындағы етешһеҙлектәрҙе яҙып алды. Тәү ҡарауға ваҡ күренгән был эш һөҙөмтәһендә ҡала подъездарында 6100 күрһәткесте, йорттар һанын күрһәтеүсе 2147 таҡтаны һәм урам исеме менән 2868 күрһәткесте алмаштырыу талап ителеүе асыҡланды.
Һәр ҡалала халыҡ иҫәбен алыуҙың үҙенә күрә үҙенсәлеге, айырылып торған яғы бар. Өфө өсөн был, тәү сиратта, биләмә ҙурлығы һәм ҡала составында 24 ауылдың һәм коттедж ҡасабаларының булыуы. Өфөлә кеше фатирында ваҡытлыса йәшәүселәрҙең күплеге лә билдәле ҡыйынлыҡ тыуҙыра. Уларҙың күбеһе студенттар һәм эш эҙләп килеүселәр. Икенсе урында теркәлгән булһалар ҙа, ысынында улар ҙа даими Өфөлә йәшәүселәр.
— Яҡын арала иҫәпселәрҙе һайлап алыу һәм уҡытыу буйынса ҙур эштәр башлана, — ти Валентин Сотниченко. – 2010 йылдың 1 авгусына ҡәҙәр иҫәп алыу участкаларының мөдирҙәрен билдәләү, ә 1 сентябргә тиклем инструктор-контролер менән иҫәпселәрҙе һайлау эше тамамланырға тейеш. Иҫәптең тулылығы һәм аныҡлығы был кешеләрҙең әҙерлек дәрәжәһенә бәйле.
Иҫәпселәрҙең төп өлөшө ҡаланың юғары һәм урта һөнәри белем биреү йорттары студенттарынан торасаҡ. Иҫәп алыу участкалары менән Өфөнөң юғары уҡыу йорттары педагогтары һәм райондың активы етәкселек итәсәк.
— Халыҡ иҫәбен алыуҙың уңышы халыҡ араһында алып барыласаҡ аңлатыу эштәренә бәйле, - тип иҫәпләй Валентин Сотников. – Иң элек был сараны үткәреүгә әҙерлекте киң мәғлүмәт сараларында яҡтыртыу мөһим. Һәр Өфө гражданы әүҙемлек күрһәтһен, халыҡ иҫәбен алыуҙа ҡатнашһын. Милләттәр мәнфәғәтен дә оноторға ярамай. Шул сәбәпле, аңлатыу эштәре төрлө телдә алып барылырға тейеш.


text:
Нефтекама автозаводы ғинуарҙа 50 автобус етештерергә планлаштыра
Быйыл ғинуарҙа «Нефтекама автозаводы» асыҡ акционерҙар йәмғиәте 50 автобус етештереүҙе планлаштыра — уҙған йылдың ғинуарына ҡарағанда был 20 процентҡа күберәк.
Иң юғары үҫеш йыл башында автосамосвалдар производствоһында көтөлә. Ғинуарҙың 15 эш көнөндә 838 машина сығарыласаҡ — 2010 йылдың беренсе айына ҡарағанда был 2,5 тапҡырға күберәк.
«НефАЗ» асыҡ акционерҙар йәмғиәтенән хәбәр итеүҙәренсә, предприятиеның бөтә производстволары ла әле ике сменалы режимда эшләй. Продукция сығарыу күләменең аҡсалата ҡиммәте ғинуарҙа 550 миллион һум тәшкил итә, был үткән йылдың ғинуарындағы күрһәткестән ике тапҡырға юғарыраҡ.


text:
Фото:
Эльшад Теләшев Башҡортостан Республикаһы Президенты советнигы итеп тәғәйенләнде
Фото:
Башҡортостан Президенты Указы менән Эльшад Теләшев республика етәксеһенең нефть сығарыу, эшкәртеү һәм нефть химияһы буйынса советнигы итеп тәғәйенләнде, тип хәбәр иттеләр төбәк башлығының матбуғат хеҙмәтенән.
Белешмә өсөн. Теләшев Эльшад Ғүмәр улы 1956 йылдың 21 ноябрендә Өфөлә тыуған. Юғары белемле – 1979 йылда Өфө нефть институтын тамамлай.
Хеҙмәт эшмәкәрлеген 1979 йылда Өфө нефть институтының «Органик химия» кафедраһында инженер булып башлай. 1980-1993 йылдарҙа Өфө нефть институтының «Физик һәм органик химия» кафедраһы хеҙмәткәре булып эшләй. 1993 йылда «Башҡортостан Республикаһының нефть химияһы һәм эшкәртеү институты» дәүләт унитар предприятиеһында эшләй башлай. Унда 1997 йылдан әлеге ваҡытҡа тиклем етәкселек итә.
1980 йылда тикшеренеү эшмәкәрлеге менән шөғөлләнә башлай. 1992 йылда техник фәндәр докторы ғилми дәрәжәһенә эйә була.
Әлеге ваҡытта — Өфө дәүләт нефть техник университетының «Нефть һәм газ технологияһы» кафедраһы профессоры һәм мөдире. 2009 йылдан – Башҡортостан Республикаһы Фәндәр академияһының ағза-корреспонденты.
«Рәсәй Федерацияһы Яғыулыҡ һәм энергетика министрлығының почетлы нефтехимигы» һәм «Башҡортостан Республикаһының атҡаҙанған фән эшмәкәре» исемдәренә лайыҡ.


text:
Башҡортостандың дауалау учреждениелары ОРВИ һәм киҙеүҙең эпидемик күтәрелешенә әҙер — Һаулыҡ һаҡлау министрлығы
ӨФӨ, 2015 йыл, 12 февраль. /«Башинформ» мәғлүмәт агентлығы, Эльмира Сабирова/.
Башҡортостандың дауалау учреждениелары ОРВИ һәм киҙеү ауырыуҙарының эпидемик күтәрелешенә әҙер, тип хәбәр иттеләр республиканың Һаулыҡ һаҡлау министрлығынан.
Ведомствоның матбуғат хеҙмәте мәғлүмәттәре буйынса, бөгөнгө көндә республикала 808 үпкәне яһалма елләтеү аппараты һәм 770 пульсоксиметр бар. Сирҙең эпидемик күтәрелеше осоронда ауырыуҙарҙы ҡабул итеү өсөн бөтәһе 5076 койка ҡуйыу планлаштырыла. Госпиталь базаһы тулы күләмдә медицина персоналы менән тәьмин ителгән. Вирусҡа ҡаршы препараттар, медицина хеҙмәткәрҙәре өсөн битлектәр, дезинфекция саралары запасы булдырылған.
Киҫкен респиратор вирус инфекцияһы һәм киҙеүҙең таралыу хәүефе ҙур булғанлыҡтан, медицина учреждениеларында сикләү саралары индерелгән.
«Башинформ» агентлығы алдан хәбәр итеүенсә, үткән аҙнала төбәктә ОРВИ менән сирләүҙең 23 меңдән ашыу осрағы теркәлгән. Халыҡтың киҙеү һәм ОРВИ менән сирләү кимәле эпидемик сиктән 3,2 процентҡа юғары.
Халыҡты иммунизациялау ОРВИ һәм киҙеүҙе профилактикалауҙа төп сара булып тора. Милли календарь сиктәрендә Башҡортостанда бер миллион, финанслауҙың башҡа сығанаҡтары иҫәбенә 136 меңдән ашыу кешегә прививка яһалған.


text:
Рөстәм Хәмитов граждандарҙы ҡабул иттеФото: Олег Яровиков
Рөстәм Хәмитов граждандарҙы ҡабул итте
Рөстәм Хәмитов граждандарҙы ҡабул иттеФото: Олег Яровиков
ӨФӨ, 2016 йыл, 20 февраль. /«Башинформ» мәғлүмәт агентлығы, Александр Смирнов/.
19 февралдә Өфөлә Башҡортостан Башлығы Рөстәм Хәмитов граждандарҙы ҡабул итте. Ике сәғәтлек аралашыу барышында республика етәксеһенә бер нисә ҡала һәм районда йәшәүсе кешеләр мөрәжәғәт итте. Ҡабул итеү йомғаҡтары буйынса Башҡортостан Хөкүмәтенә, республика министрлыҡтары һәм ведомстволарына тейешле күрһәтмәләр бирелде.
Өфөләр республика Башлығына Яңы Максимовка биҫтәһендәге транспорт тураһында һөйләне. Уларҙың һүҙҙәренсә, биҫтәлә йәмәғәт транспорты уңайлы түгел, юлдар, тротуарҙар тейешенсә яҡтыртылмай. Мәктәп һәм поликлиниканың Максимовка ҡасабаһында урынлашыуын иҫәпкә алғанда, коляскалы әсәләр һәм уҡыусылар бысраҡ юл ситенән барырға мәжбүр. 217-се маршрут һирәк йөрөй һәм киске сәғәт 8-ҙә эшен тамамлай. Бынан тыш, ҡала хакимиәте мәғлүмәтенә ярашлы, маршрутта эшләгән транспорт компанияһының пассажирҙар ташыуға хоҡуғы юҡ. Хәҙер биҫтәлә 2 000 кеше йәшәй, етемдәр, пенсионерҙар, инвалидтар өсөн социаль торлаҡ бүленә. Өҫтәүенә Яңы Максимовкала балалар баҡсаһы юҡ, Максимовка ҡасабаһындағы балалар поликлиникаһы иһә авария хәлендә. Юл инфраструктураһын үҫтереү өсөн ҡатын-ҡыҙҙар Спивак һәм Староторфяная урамдарын берләштерергә тәҡдим итте, был автобустарҙың түңәрәк хәрәкәтен ойошторорға мөмкинлек бирәсәк.
Рөстәм Хәмитов Башҡортостан Хөкүмәте вице-премьеры Владимир Нагорныйға һәм ҡала мэры Ирек Ялаловҡа биҫтәне транспорт менән тәьмин итеүҙең һөҙөмтәлелеген күтәреү мәсьәләһен өйрәнергә, Яңы Максимовканы төҙөкләндереү буйынса саралар комплексын эшләргә ҡушты.
Шишмә районы Уҙытамаҡ ауылында йәшәүсе республика Башлығына торлаҡ шарттарын яҡшыртыуға мохтаж ғаиләгә шәхси йорт төҙөү өсөн бүленгән ер участкаһын рәсмиләштереүҙә булышлыҡ итеү үтенесе менән мөрәжәғәт итте. Ошо ауылда йәшәүсе башҡа кешеләр ҙә шундай хәлдә ҡалған. 20 йыл элек ауыл биләмәһен межалау менән шөғөлләнгән компания хата ебәргән. Һөҙөмтәлә йорттар төҙөлгән реаль ер участкаларының сиктәре межалау планына тап килмәй. Шуға бәйле яңы ер участкаларын булдырыу туҡтатылған.
Рөстәм Хәмитов Башҡортостан Хөкүмәте Премьер-министры Рөстәм Мәрҙәновҡа һәм Шишмә районы хакимиәте башлығы Флүр Уразмәтовҡа мәсьәләне хәл итеү өсөн ентекле саралар күрергә ҡушты.
– Халыҡ менән ошондай осрашыуҙар бик мөһим. Кешеләр донъяны нисек бар, шулай күрә. Улар дөрөҫөн әйтә. Шуға ла мин шундай эш алып барам. Киләсәктә лә быны дауам итәсәкбеҙ. Бынан тыш, осрашыуҙарҙы йышыраҡ үткәрәсәкбеҙ, – тип билдәләне Рөстәм Хәмитов.


text:
Импортты үҙебеҙҙә етештерелгәнгә алмаштырыу Башҡортостандың аграр секторына ыңғай тәьҫир итә
Уҙған йылда яңы запас частар һатып алыуға һәм туҙған деталдәрҙе тергеҙеү технологияларын индереүгә республиканың машина-технологик станцияларының (МТС) сығымдары 90 миллион һум тирәһенә кәмегән. Башҡортостан Республикаһы Ауыл хужалығы министрлығының матбуғат хеҙмәтенән хәбәр итеүҙәренсә, бындай һөҙөмтәгә импортты алмаштырыу арҡаһында өлгәшкәндәр.
Республика МТС-тары ҡулланылышта булған импорт техника өсөн бығаса сит илдән һатып алынған 700 төрҙән ашыуыраҡ яңы запас частан баш тартҡан. Был тенденция республика предприятиеларында үҙебеҙҙә етештерелгән машиналар өсөн дә ярайһы ҙур запас частар номенклатураһы производствоһын локалләштерергә мөмкинлек бирәсәк.
Шулай уҡ яғыулыҡ-майлау материалдарын импорттан үҙебеҙҙә етештерелгәндәргә алмаштырыу эше лә маҡсатлы алып барыла. Мәҫәлән, 2009 йылдағы уңыш йыйыу осоронда «Зиргән МТС-ы» асыҡ акционерҙар йәмғиәте базаһында Башҡорт дәүләт аграр университеты менән берлектә сит илдә етештерелгән иген урыу комбайнын файҙаланғанда үҙебеҙҙә етештерелгән мотор майын ҡулланыу буйынса эксперимент үткәрелгән. Һөҙөмтәлә бар МТС-тарҙа ла һәр төрлө сит ил машиналарында бындай һынауҙарҙы дауам итеү тураһында ҡарар ҡабул ителгән. Сит ил техникаһын файҙаланғанда үҙебеҙҙең илдә етештерелгән мотор майын ҡулланыу файҙаланыу сығымдарын 40 процентҡа кәметергә мөмкинлек бирә.
Бынан тыш, республика МТС-тары автотранспорты эшен оптималләштереү маҡсатында 2009 йылда КАМАЗ автомобилдәренә навигацион ҡорамалдар ҡуйылған, был йөк ташыу нәтижәлелеген ярайһы күтәрергә мөмкинлек биргән. Быйыл үҙйөрөшлө сапҡыстар паркына һәм иген урыусы комбайндарға Ер юлдашы контроле системаһын ҡуйыу планлаштырыла.


text:
Башҡортостан предприятиелары инвестициялар өсөн көрәшә
2012 йылдың 12 ғинуарына тиклем Башҡортостан компаниялары «Төбәктәр – тотороҡло үҫеш» конкурсында еңеүселәрҙең проектын тормошҡа ашырыу өсөн һайлауҙа ҡатнаша ала. Төҙөлөш компаниялары, идара һәм страховка компаниялары, төҙөлөш материалдары йәки технологик ҡорамалдар менән тәьмин итеүселәр һәм уларҙы етештереүселәр, шулай уҡ хаҡ ҡуйыу менән шөғөлләнгән компаниялар саҡырыла. Был хаҡта БР Хөкүмәтенең матбуғат хеҙмәте хәбәр итә.
«Төбәктәр – тотороҡло үҫеш» конкурсы Рәсәй Федерацияһы Хөкүмәтенең бойороғон үтәү йөҙөнән үткәрелә. Ағымдағы йылдың сентябренән алып конкурстың ойоштороу комитетына Рәсәй Федерацияһының бөтә субъекттарынан тиерлек 700-ҙән ашыу проект килгән. Башҡортостандан конкурсҡа ун заявка бирелгән.
Премияға дәғүә итеүгә иҡтисад тармағының төрлө өлкәләренән проекттар күрһәтелә. Компаниялар һәм предприятиелар үҙҙәренең программаларын тормошҡа ашырыуға инвестициялар аасаҡ. Конкурстың бүләк фонды 23 млрд һум тәшкил итә.


text:
Дәүләт Думаһы депутаты Рафаэль Мәрҙәншин республика халҡы менән осрашыуҙар үткәрҙе
Төбәк аҙналығы сиктәрендә Башҡортостандан Дәүләт Думаһы депутаты Рафаэль Мәрҙәншин граждандар менән осрашыуҙар үткәрҙе. Бынан тыш, ул республика райондарында ойошторолған мөһим сараларҙа ҡатнашты.
Депутат Туймазы ҡалаһының 2-се, 4-се һәс 5-се урта дөйөм белем биреү мәктәптәре уҡытыусылары менән осрашты. Парламентарий үҙенең закондар сығарыу эшмәкәрлеге тураһында отчет менән сығыш яһаны, алтынсы саҡырылыш Дәүләт Думаһының йыл ярым эсендәге эшмәкәрлеге тураһында һөйләне, һорауҙарға яуап бирҙе.
Шулай уҡ Рафаэль Мәрҙәншин Октябрьский ҡалаһында граждандарҙы ҡабул итте. Депутатҡа 60-тан ашыу кеше мөрәжәғәт итте. Граждандарҙың күпселеген республиканың хоҡуҡ һаҡлау һәм тикшереү органдарының эшмәкәрлегенә, суд ҡарарҙарының үтәлмәүенә бәйле мәсьәләләр, торлаҡ-коммуналь хужалыҡ өлкәһендәге проблемалар борсой.
Һөҙөмтәлә 34 запрос әҙерләргә ҡарар ителде, күпселек граждандарға осрашыуҙа ҡатнашҡан юристар урындарҙа уҡ консультацион ярҙам күрһәтте.
Нефтселәр көнө һәм Муниципалитет көнөнә ҡарата ойошторолған саралар сиктәрендә Приют ҡасабаһында Рафаэль Мәрҙәншиндың Бәләбәй районы халҡы һәм «Башнефть-Ишембай» акционерҙар нефть компанияһы бүлексәһенең хеҙмәт коллективы менән осрашыуы үтте.


text:
Фото:
Төбәктә «Берҙәмлек — Содружество» халыҡ-ара милли мәҙәниәт фестивале үтәсәк
Фото:
7-12 июндә Башҡортостанда «Берҙәмлек — Содружество» халыҡ-ара фестивале үтә. Йыл һайын бәйгелә Рәсәйҙән генә түгел, яҡын һәм алыҫ сит илдәрҙән дә башҡарыусылар ҡатнаша. Быйыл Латвия, Польша, Ангола, Һиндостан, Ҡытай, Ҡаҙағстан, Тажикстан, Ҡырғыҙстан һәм Төньяҡ Осетиянан ҡатнашыусылар килеүе көтөлә. Байрам Ишембай ҡалаһында тантаналы парад һәм концерт менән башланасаҡ.
Ғафури районында Һабантуй ойоштороласаҡ. Ҡунаҡтар өсөн урындағы ауыл халҡы менән әҙерләнгән «Сәсәкә ат, Республикам!» исемле композиция тәҡдим ителәсәк. Йола буйынса, ат сабышы, көрәш, төрлө уйындар һәм ярыштар үткәреләсәк.
Артабан халыҡ-ара фестиваль эстафетаһын Салауат ҡалаһы ҡабул итәсәк. Бында «Юрматы ере» мемориаль комплексы буйлап экскурсия ойоштороу планлаштырыла.
Фестиваль саралары — концерт, театрлаштырылған тамаша һәм байрам парады — шулай уҡ Күмертау ҡалаһында ойоштороласаҡ.
Халыҡ-ара кимәлдәге сара 12 июндә Өфөнөң Ленин исемендәге майҙанында гала-концерт һәм «Арыҫлан Мөбәрәков» теплоходында Ағиҙел йылғаһы буйлап экскурсия менән тамамлана.
Халыҡ ижадын, биҙәү-ғәмәли сәнғәтте популярлаштырыу; Башҡортостанда, Рәсәйҙә һәм сит илдәрҙә йәшәгән халыҡтарҙың мәҙәниәте һәм йолалары менән таныштырыу; БДБ илдәрендә, яҡын һәм алыҫ сит илдәрҙә үткәрелгән яңы фестивалдәр, программалар, илдәрҙәге мәҙәни үҙәктәр тураһында мәғлүмәт уртаҡлашыу фестивалдең төп маҡсаттары булып тора.
Сараны ойоштороусылар булып РФ һәм БР Мәҙәниәт министрлыҡтары, Рәсәй Халыҡ ижады йорто, Республика халыҡ ижады үҙәге, Ғафури, Ишембай райондары, Салауат, Күмертау һәм Өфө ҡалалары хакимиәттәре сығыш яһай.


text:
Башҡортостан Республикаһының Үҫеш корпорацияһы һәм Газпромбанк хеҙмәттәшлек тураһында килешеү төҙөнө
ӨФӨ, 2014 йыл, 18 ноябрь. /«Башинформ» мәғлүмәт агентлығы, Розалия Вәлиева/.
«Башҡортостан Республикаһының Үҫеш корпорацияһы» асыҡ акционерҙар йәмғиәте һәм «Газпромбанк» асыҡ акционерҙар йәмғиәте хеҙмәттәшлек тураһындағы килешеүгә ҡул ҡуйҙылар. Корпорацияның матбуғат хеҙмәте хәбәр итеүенсә, килешеүҙең маҡсаты – Башҡортостан Республикаһы территорияһында инвестиция эшмәкәрлеген финанслау сығанаҡтарын йәлеп итеүгә булышлыҡ итеү маҡсатында яҡтарҙың хеҙмәттәшлеге, эшҡыуарлыҡ субъекттарын – үҫеш корпорацияһының индустриаль парк резиденттарын финанслау мөмкинлектәре булдырыу.
Килешеү шарттары буйынса Үҫеш корпорацияһы потенциаль резиденттарҙан алған инвестиция проекттары тураһындағы мәғлүмәтте Газпромбанкка тапшырасаҡ. Газпромбанк, үҙ сиратында, проекттарҙы финанслау мөмкинлектәрен ҡараясаҡ һәм кәрәкле инструментарий тәҡдим итәсәк.
«Башҡортостан Республикаһының Үҫеш корпорацияһы» асыҡ акционерҙар йәмғиәте Башҡортостан Республикаһы территорияһында бизнес асыуҙа һәм алып барыуҙа ҡыҙыҡһынған инвесторҙарға комплекслы хеҙмәттәр күрһәтә. Ул инвестиция проекттарына ҡушылыу: бизнес-план төҙөүҙән алып производствоны сафҡа индергәнгә тиклем, корпоратив идаралыҡ буйынса хеҙмәттәр, шәхси инвестиция хеҙмәттәре.
Үҫеш корпорацияһы – Индустриаль парктар ассоциацияһының мөхбир ағзаһы. Үҫеш корпорацияһы идаралығы аҫтында Благовещен районында «ХимТерра» һәм Өфө районында «Өфө» индустриаль парктары тора.


text:
Ауырғазы районында дауыл арҡаһында ғәҙәттән тыш хәл режимы индерелдеФото: Ауырғазы районының рәсми сайтынан
Ауырғазы районында дауыл арҡаһында ғәҙәттән тыш хәл режимы индерелде
Ауырғазы районында дауыл арҡаһында ғәҙәттән тыш хәл режимы индерелдеФото: Ауырғазы районының рәсми сайтынан
Башҡортостандың Ауырғазы районы Миҫеле ауыл советында ғәҙәттән тыш хәл режимы индерелде, тип хәбәр иттеләр Рәсәй Ғәҙәттән тыш хәлдәр министрлығының БР буйынса Баш идаралығынан. Көн элгәре 20 сәғәт 30 минутта ауыл биләмәһендә көслө дауыл сыҡҡан, ел тиҙлеге секундына 30-32 метр тәшкил иткән.
— Дауыл ауыл халҡына һәм хужалығына ҙур матди зыян килтергән. Яҡынса иҫәпләүҙәр буйынса, 26 йорттоң ҡыйыҡтары, 12 ҡаралты, Мичурин исемендәге ауыл хужалығы етештереү кооперативының 14 объекты, улар иҫәбендә иген һаҡлау келәте, сусҡасылыҡ фермаһы емерелгән, — тип хәбәр иттеләр район хакимиәтенән. Һәләк булыусылар һәм зыян күреүселәр юҡ.
Урында Ауырғазы электр бүлеү селтәрҙәре, Мичурин исемендәге ауыл хужалығы етештереү кооперативы бригадалары, шулай уҡ ирекмәндәр эшләй.


text:
Рөстәм Хәмитов демография сәйәсәте мәсьәләләре буйынса видеоселектор кәңәшмәлә ҡатнашты Фото: Рәсәй Хөкүмәтенең матбуғат хеҙмәте
Рөстәм Хәмитов демография сәйәсәте мәсьәләләре буйынса видеоселектор кәңәшмәлә ҡатнашты
Рөстәм Хәмитов демография сәйәсәте мәсьәләләре буйынса видеоселектор кәңәшмәлә ҡатнашты Фото: Рәсәй Хөкүмәтенең матбуғат хеҙмәте
ӨФӨ, 2015 йыл, 11 июнь. /«Башинформ» мәғлүмәт агентлығы, Илья Спиридонов/.
10 июндә Рәсәй Хөкүмәте Рәйесе Дмитрий Медведев Демография сәйәсәте концепцияһын ғәмәлгә ашырыу барышы тураһында видеоселектор кәңәшмә үткәрҙе. Унда Башҡортостан Башлығы Рөстәм Хәмитов та ҡатнашты.
Рәсәй Федерацияһы Премьер-министры билдәләүенсә, илдә ҡайһы бер кире күренештәр бөтөрөлдө.
– 20 йыл эсендә тәүге тапҡыр халыҡтың тәбиғи үҫеше күҙәтелә, былтыр ул 30 мең самаһы кеше тәшкил итте. Шулай уҡ ғүмер оҙайлығы ла артты, хәҙер ул 71 йәш. Был бик әһәмиәтле үҙгәрештәр, – тине Дмитрий Медведев.
Шуның менән бергә демография мәсьәләләрендә хәүефле тенденциялар ҙа барлыҡҡа килә, тип һыҙыҡ өҫтөнә алды Хөкүмәт башлығы.
– Былтыр үлем осраҡтары күбәйә төшкән. Ағымдағы йылдың тәүге дүрт айында был күрһәткес 3,7 процентҡа артҡан... Эпидемик, социаль проблемалар ҙа, медицина факторҙары ла бар. Быларҙың барыһын да асыҡларға кәрәк, – тип белдерҙе Дмитрий Медведев. – Бер үк ваҡытта ҡайһы бер төбәктәрҙә тыуым кәмей.
Премьер-министр һүҙҙәренсә, Рәсәйҙә табиптарҙың абруйы ҙур, тимәк, артабан да Хөкүмәт уларға ярҙам итеү өсөн саралар күрәсәк, шул иҫәптән хеҙмәт хаҡын арттырыу буйынса ла.
2015 йылдың 1 ғинуарына Башҡортостанда халыҡ һаны яҡынса 4 миллион 72 мең кеше тәшкил иткән, был уҙған йылдың ошо уҡ осорона ҡарата 2 289 кешегә күберәк. Былтыр республикала 60 239 сабый донъяға килгән, был 2013 йылға ҡарағанда 1,65 процентҡа юғары. Волга буйы федераль округы төбәктәре араһында тыуым коэффициенты (1 000 кешегә 14,8) буйынса Башҡортостан беренсе урынды биләй.
Былтыр республикала 53 509 кеше вафат булған, был 2013 йыл менән сағыштырғанда 0,3 процентҡа күберәк. Волга буйы федераль округы төбәктәре араһында үлем коэффициенты буйынса төбәк өсөнсө урында. Үлемдең төп сәбәптәре – ҡан әйләнеше системаһы ауырыуҙары (41,8 процент), яман шештәр (11,7 процент), имгәнеүҙәр, ағыуланыуҙар (11,2 процент).


text:
Республика профсоюздары «Лайыҡлы хеҙмәт өсөн» акцияһында ҡатнашасаҡ
Республиканың профсоюздар федерацияһы 7 октябрҙә «Лайыҡлы хеҙмәт өсөн» Бөтә донъя хәрәкәттәр көнө сиктәрендә Бөтә Рәсәй акцияһында ҡатнашасаҡ. Өфөлә Профсоюздар йорто майҙанында митинг үтәсәк, унда ҡатнашыусылар социаль ғәҙеллек һәм лайыҡлы хеҙмәт, эшһеҙлекте бөтөрөүҙе, лайыҡлы эш хаҡы һәм пенсия тәьминәте, профессиоеаль белем биреүҙе үҫтереүҙе һәм тәүге эш урыны биреүҙе талап итергә йыйына. Бөгөн пикеттар һәм йыйылыштар шулай уҡ Стәрлетамаҡта, Салауатта, Белоретта, Бәләбәйҙә, Мәләүездә, Ишембайҙа һәм республиканың башҡа ҡалаларында үтәсәк, тип хәбәр иттеләр БР Профсоюздар федерацияһы матбуғат хеҙмәтендә.


text:
Мәләүездә «Киләсәк ҡалаһы. Белем һәм технологиялар трансферы» халыҡ-ара экофорумы үтә
Мәләүездә «Киләсәк ҡалаһы. Белем һәм технологиялар трансферы» халыҡ-ара экология форумы асылды. Ике көн дауамында бында экологик белем һәм тәрбиә биреү мәсьәләләре, ҡаты ҡалдыҡтарҙы айырып йыйыу, экологик туризм проблемалары тикшереләсәк. Бынан тыш, сит ил һәм Рәсәй ғалимдары менән әҙерләнгән экологик проекттарҙың презентацияһы үтәсәк.
Экофорумды ойоштороусылар булып республиканың Тәбиғәттән файҙаланыу һәм экология министрлығы, «Башҡортостан-Германия» Рәсәй-Германия дуҫлығы йәмғиәте» Башҡортостан төбәк йәмәғәт ойошмаһы һәм К.Г.Разумовский исемендәге Мәскәү дәүләт технологиялар һәм идара университетының Мәләүездәге филиалы сығыш яһаны.
Төбәктең Тәбиғәттән файҙаланыу һәм экология министрлығынан хәбәр итеүҙәренсә, форум эшендә Урта һәм Көнсығыш Европа буйынса Фраунхофер үҙәгенең «Трансферттың инновацион системалары» бүлексәһе етәксеһе Штеффен Прайсслер, шулай уҡ республиканың тәбиғәтте һаҡлау ведомстволары, юғары уҡыу йорттары, йәмәғәт ойошмалары һәм ғилми учреждениелары вәкилдәре ҡатнаша.


text:
Бәләбәй районында сыуаш шағиры Яков Ухсайҙың юбилейы билдәләнәсәк
Башҡортостандың Бәләбәй районында Сыуаш Республикаһының халыҡ шағиры Яков Ухсайҙың тыуыуына 100 йыл тулыуға арналған тантаналы саралар үтәсәк. Был хаҡта «Башинформ» агентлығына Бәләбәй районы хакимиәтенең мәҙәниәт бүлегенән хәбәр иттеләр.
Тантанала Сыуашстан Хөкүмәте вәкилдәре, республиканың мәҙәниәт эшмәкәрҙәре, студенттар һәм йәмәғәт эшмәкәрҙәре, шул иҫәптән шағирҙың ҡыҙы Елена Ухсай ҙа ҡатнашасаҡ. Ҡунаҡтар делегацияһын Сыуашстан мәҙәниәт министрының милләт эштәре, мәғлүмәт сәйәсәте һәм архив эштәре буйынса беренсе урынбаҫары Вячеслав Фошин етәкләй. Башҡортостандан Башҡортостан сыуаштары канашы башҡарма комитеты рәйесе Валерий Сидоров һәм БР Сыуаш мәҙәниәте йәмғиәте рәйесе Юрий Михайлов ҡатнаша.
Бөгөн кисен Бәләбәй һәм Туймазы райондары сигендә ҡунаҡтарҙың эш осрашыуы үтәсәк.
Шағирҙың тыуған ерендә – Бәләбәй районының Слаҡбаш ауылындағы тантаналар иртәгә, 14 октябрҙә, башлана. Ҡунаҡтар Яков Ухсай һәйкәленә һәм ҡәберенә сәскәләр һаласаҡ, музейҙарға барасаҡ. Артабан сәнғәт оҫталары ҡатнашлығындағы әҙәби-музыкаль программа көтөлә.
Саралар Бәләбәйҙең Үҙәк мәҙәниәт һарайындағы тантаналы кисә менән ябыласаҡ.
Белешмә өсөн. Яков Гаврилович Ухсай (Никифоров) – Башҡортостанда тыуып үҫкән күренекле сыуаш шағиры. Өфөлә һәм Мәскәүҙә белем алған, сәйәси хеҙмәткәр һәм журналист сифатында Бөйөк Ватан һуғышында ҡатнаша. Ухсай әҫәрҙәре киң танылыу алған, уның бихисап шиғырҙары тыуған яғына арналған. Милли әҙәбиәтте үҫтереүҙәге ҡаҙаныштары өсөн ул Сыуашстандың халыҡ шағиры, Сыуаш Республикаһының атҡаҙанған сәнғәт эшмәкәре исеменә лайыҡ була. Уға Сыуашстандың К. Иванов исемендәге дәүләт премияһы бирелә. «Бала сағым йондоҙо» («Звезда моего детства») трилогияһы өсөн ул РСФСР-ҙың М.Горький исемендәге дәүләт премияһын ала. Шағир 1986 йылда вафат булған. Тыуған ерендә, Бәләбәй районының Слаҡбаш ауылында ерләнгән.


text:
Өфөлә ейәнсуралар юбиляр яҡташтарын тәбрикләне
Ошо көндәрҙә Башҡорт дәүләт филармонияһында «Ейәнсура» республика йәмәғәт ойошмаһына берләшкән Өфөлә йәшәгән, сығышы менән Ейәнсура районынан булған яҡташтарҙың осрашыу кисәһе үтте. Бындай осрашыуҙарҙы ейәнсуралар йыл һайын декабрҙә уҙғара, улар инде яҡшы һәм изге йолаға әүерелде.
Ейәнсура районы хакимиәтенең мәҙәниәт бүлеге мөдире Айҙар Мөхәмәтйәнов кисәлә ҡатнашыусыларҙы райондың социаль-иҡтисади хәле, йыл йомғаҡтары менән таныштырҙы, ә «Ейәнсура» республика йәмәғәт ойошмаһы етәксеһе Салауат Итбаев 1999 йылда Өфөлә беренселәрҙән булып ойошторолған ейәнсура яҡташтары ойошмаһының нисек эшләгәне, йыл дауамында ниндәй саралар үткәрелгәне тураһында һөйләне. Ул, атап әйткәндә, быйыл күренекле яҡташтары – геолог Басир Мәһәҙиев (80 йәш), тарихсы Ирек Аҡманов (80 йәш), яҙыусы һәм уҡытыусы Мәрйәм Бураҡаева (70 йәш), психолог Вадим Сафин (80 йәш), журналист Алик Шакиров (60 йәш) үҙҙәренең юбилейҙарын билдәләне, тип хәбәр итте. Һәр юбилярҙы сәхнәгә саҡырып, уның тураһында йылы һүҙҙәр әйтеп, ҡотланылар, матди ғына түгел, музыкаль бүләк тә тапшырҙылар.
Яҡташтар осрашыуы кисәһенең икенсе өлөшөндә Ейәнсура районының «Үҫәргән» халыҡ театры артистары һәләтле шағир һәм драматург Салауат Әбүзәрҙең «Байраҡ аҫтында…» пьесаһы буйынса спектакль күрһәтте. Пьесаны йәш режиссер Радмир Дәүләтбәков сәхнәгә ҡуйған. Спектаклде тамашасылар йылы ҡабул итте, зал йыш ҡына алҡыштарға күмелде. Йәш режиссерҙың был беренсе генә спектакле булыуына ҡарамаҫтан, актерҙар башҡарыуында ла, сәхнә биҙәлешендә лә, әҫәрҙе музыкаль оҙатыуҙа ла байтаҡ үҙенсәлекле табыштар индереүе күҙгә салынды. Актерҙарға ҡарап, уларҙы үҙешмәкәр артистар тип әйтеүе лә ҡыйын, ә улар ысынлап та уҡытыусылар, хужабикәләр, хеҙмәткәрҙәр. Улар ихлас, тәбиғи, эскерһеҙ уйнай. Төп ролде – Әүхәтте БР-ҙың атҡаҙанған мәҙәниәт хеҙмәткәре Вафа Мәүлитов, Сараны – Хәлиҙә Ҡолшәрипова, Тимерйәнде – Юлай Саматов, Зиләне – Фәниә Дәминова, Барыйҙы – Юлай Арыҫланбаев, Стивты – Илһам Хәсәнов башҡарҙы. Ошо ябай кешеләр образдары аша ауылдың бөгөнгө, хәҙерге тормошо күрһәтелгән.
Спектакль аҙағында сәхнәгә пьесаның авторы Салауат Әбүзәрҙе саҡырып сығарҙылар, ул, үҙешмәкәр артистарҙың уйнауы бик оҡшаны, тине.
Был бик ҡыҙыҡлы һәм йөкмәткеле спектаклде «Үҫәргән» халыҡ театры былтыр Ейәнсура районы мәҙәниәт һарайы сәхнәһендә ҡуйғайны һәм ул шунда уҡ тамашасыларҙың һөйөүен яулағайны.


text:
Өфөгә ҡурайсылар йыйылды
Бының өсөн сәбәп бик етди ине. Ҡурайсы, йыраусы һәм композитор Ишмулла Дилмөхәмәтовтың тыуыуына 80 йыл.
Айҙар Рәхимғәлин иң йәш бәйгесе. Тәү тапҡыр ул дүрт йәшендә ҡурайҙы ҡулына лаған. Конкурста Ырымбур, Һамар, Силәбе өлкәләре һәм күрше Татарстандан 120 солист һәм 30 ансамбль үҙ-ара көс һынашты. Жюри рәйесе Азат Айытҡолов әйтеүенсә, ҡурай сәнғәте әле ҙур үҫеш осоро кисерә. Өурайсыларґы берләщтереү, милли музыка өоралыныү абруйын арттырыу, уйнау үґенсәлектәрен киләсәк быуынға еткереү маөсатында ойошторолған сара был өлкәләге эшмәкәрлекте тағы ла әүҙемләштерә.
Һуңғы йылдарҙа ҡурайсылар бәйгеләре күбәйҙе. Был иһә башҡарыусыларға ла етди талаптар ҡуя. Ҡурайсылар үҙенсәлекле башҡарыу алымдарын үҙләштерә, ансамблдәр иһә сығыштарын башҡа музыка ҡоралдары менән байыта. Халыҡ музыка ҡоралдары милли оркестры етәксеһе Рәмил Ғәйзуллин бын күренеште тик хуплай ғына.
Ишмулла Дилмөхәмәтов исемендәге бәйге тамам. Киләһе конкурс тик 2013-сө йылда ғына уҙасаҡ. Унда ҡатнашыусылар әйтеүенсә, ошо осорға тиклем ҡурай яңғырашының тағы ла яңы мөмкинлектәрен асырға һәм уны киләһе бәйгеләрҙә крһәтергә кәрәк.


text:
Рәсәйҙә пенсия йәшен арттырыу ҡулайлы түгел – РФ Хеҙмәт министрлығы
Рәсәйҙә пенсия йәшен арттырыу ҡулайлы түгел, тип иҫәпләй илдең хеҙмәт һәм социаль яҡлау министры Максим Топилин.
— Пенсияға сығыуҙың иң юғары йәше, ҡағиҙә булараҡ, ғүмер оҙонлоғо 75-80 йыл тәшкил иткән илдәрҙә ҡаралған. Рәсәйҙә ғүмер оҙонлоғо әлегә юғары уҡ түгел: 2012 йылда был күрһәткес 70 йыл тәшкил итте, 2018 йылға күҙаллауҙар буйынса – 74 йыл. Тимәк, пенсия йәшен арттырыу Рәсәйҙә ҡулайлы түгел, — тип белдерҙе «РИА Новости»ға интервьюла министр.
Рәсәй Хеҙмәт министрлығы сайтында хәбәр ителеүенсә, РФ пенсия системаһын үҫтереү оҙайлы сроклы стратегия нигеҙендә эшләнгән, декабрҙә ҡабул ителгән закондарҙа пенсия йәшен арттырыу ҡаралмаған.
— Бынан тыш, яңы пенсия формулаһы дөйөм ҡабул ителгән пенсия йәше сигендә лә хеҙмәт итеү хоҡуғын күҙ уңында тота. Мөһим, был осраҡта пенсия күберәк буласаҡ: пенсия йәше етеп биш йыл үткәндән һуң пенсия тәғәйенләүгә мөрәжәғәт иткән осраҡта, билдәләнгән түләү 36 процентҡа артасаҡ, страховкалау пенсияһы – 45 процентҡа, йәғни бер ярым тапҡырға тиерлек,— тип аңлатты Максим Топилин.
Иҫегеҙгә төшөрәбеҙ, былтыр сентябрь-ноябрҙә уртаса иҡтисади әүҙем халыҡ иҫәбе 2 013,9 мең кеше тәшкил итте. Октябрҙә уртаса эш хаҡы 22470,4 һум тәшкил итте, тип хәбәр иттеләр республика Хеҙмәт министрлығының матбуғат хеҙмәтенән.


text:
Standard & Poor's агентлығы Башҡортостандың кредит рейтингын раҫланы
ӨФӨ, 2014 йыл, 20 октябрь. /«Башинформ» мәғлүмәт агентлығы, Әлим Фәйезов/.
Башҡортостан Республикаһының кредит рейтингы «ВВВ-» кимәлендә раҫланды. Тейешле ҡарарҙы тикшеренеүҙәрҙән һуң Standard & Poor's (S&P) халыҡ-ара рейтинг агентлығы сығарған, тип хәбәр итә республиканың Финанс министрлығы.
Был инвестиция категорияһына тиклем оҙаҡ сроклы кредит рейтингы республикала 2013 йылдың 30 апрелендә күтәрелгән һәм ағымдағы йылдың 18 апрелендә раҫланған.
S&P эксперттарҙың баһаһы буйынса, Башҡортостан ыңғай ликвидлыҡ күрһәткестәре, түбән бурыс кимәле, уртаса юғары финанс күрһәткестәре һәм юғары булмаған шартлы йөкләмәләр кимәле менән айырыла.
Тәүге тапҡыр Башҡортостан Республикаһының кредит рейтингын Standard & Poor's агентлығы 2001 бирә. Бөтә күҙәтеү осоронда төбәктең рейтингы алты баҫҡысҡа: «В−»нан алып «BBВ−»ға тиклем күтәрелә.
Бөгөнгө көнгә Башҡортостан Республикаһы Мәскәү, Санкт-Петербург, Ханты-Манси һәм Ямал-Ненец автономиялы округтары менән бер кимәлдәге кредит рейтингына эйә.


text:
Ауыр хәлгә ҡалған 15 705 ғаилә иҫәптә тора
Ауыр хәлгә ҡалған ғаиләләргә ярҙам – Башкортостанда социаль сәйәсәт өҫтөнлөктәренең береһе. Республикала бындай ғаиләләргә ярҙам күрһәтеүгә йүнәлтелгән тотош бер саралар комплексы тормошҡа ашырыла. Мәҫәлән, быйыл июндә БР Хөкүмәте ҡарамағында Ғаиләне, әсәлекте, атайлыҡты һәм балалыҡты һаҡлау мәсьәләләре буйынса ведомство-ара совет төҙөлгән. Әйтергә кәрәк, бындай советтар муниципалитеттар кимәлендә лә эшләй.
БР Хеҙмәт һәм халыҡты социаль яҡлау министрлығынан хәбәр итеүҙәренсә, 15 705 ғаилә Ведомство-ара советта иҫәптә тора, уларҙа 30 579 балиғ булмаған бала тәрбиәләнә. Өҫтәүенә, һәр районда именһеҙ һәм ауыр тормош хәленә дусар булған бөтә ғаиләләр иҫәпкә алынған махсус мәғлүмәттәр банкы булдырылған. Уларҙың барыһында ла муниципаль ведомство-ара советтар матди-көнкүреш хәл тураһында мәғлүмәттәр менән социаль паспорттар булдырған. Улар һәр тәғәйен ғаиләнең реабилитациялау программаһын эшкәртеүҙә төп нигеҙ булып тора ла.
Дәүләт ярҙамына мохтаж булған ғаиләләр тураһында бөтә мәғлүмәт БР Хеҙмәт һәм халыҡты социаль яҡлау министрлығында туплана.


text:
Фото:
Рөстәм Хәмитов Яңауыл халҡын Ҡала көнө менән ҡотланы
Фото:
Башҡортостан Президенты Рөстәм Хәмитов Яңауылда Ҡала көнөн байрам итеүҙә ҡатнашты. Яңауыл быйыл 20 йыллығын билдәләй. 1991 йылда уға ҡала статусы бирелгән. Әммә ысынында был тораҡ пункты ауыл булараҡ 18 быуаттың 30-сы йылдарында уҡ нигеҙләнгән.
Рөстәм Хәмитов байрамға биҙәлгән башҡорт тирмәһен, рус, мари һәм удмурт ихаталарын ҡараны. Мәҙәниәт йорто сәхнәһенән сығыш яһап, республика башлығы уның өсөн Яңауылдың күңеленә яҡын, абруйлы ҡала булыуын билдәләне. Йәшлек йылдарында уға бында бик күп тапҡыр булырға тура килгән.
— Яңауылға бик теләп килдем, һәм ҡала урамдары буйлап үткәндә, уның йәшел, таҙа булыуын күрҙем. Бында яҡшы кешеләр йәшәй һәм улар ҡаланың үҫешеүен көтә, — тине Рөстәм Хәмитов. – Һәм көтөп, дөрөҫ эшләйҙәр ҙә. Былар барыһы ла буласаҡ.
Башҡортостан Президенты билдәләүенсә, бындай перспективалы ҡалалар республикала күп түгел. Яңауыл — ҙур тимер юл узелы. Бында ауыл хужалығы үҫеше өсөн дә яҡшы мөмкинлектәр бар. Һәм республика етәкселеге тарафынан лайыҡлы инвесторҙар килеүе өсөн барыһы ла эшләнәсәк.
— Ҡала бындай инвесторҙарҙы аласаҡ. Беҙ улар менән һөйләшеп килешәсәкбеҙ. Мин һөйләшә беләм, — тип һыҙыҡ өҫтөнә алды Рөстәм Зәки улы.
Шуның менән бергә ул, ҡаланың һәм райондың уңышлы үҫеше өсөн үрҙән ярҙам ғына етмәй, тип билдәләне. Ауыл хужалығын алға ебәреү, производствоны үҫтереү буйынса урындағы халыҡтың да инициативаһы кәрәк. Президент яңауылдарҙан бындай инициатива күрһәтеүҙәрен һораны.
Ҡала көнөндә Рөстәм Хәмитов иң яҡшы уҡытыусыларға, төҙөүселәргә, транспорт тармағы хеҙмәткәрҙәренә почетлы наградалар тапшырҙы.
— Наградалар тапшырыуы бик күңелле, — тине республика башлығы. — Әгәр мөмкинлегем булһа, Яңауылдың бар халҡын бүләкләр инем.
Башҡортостан Президенты һүҙен тамамлап, байрамға йыйылғандарға йәнә бер тапҡыр, республика Хөкүмәте ғәҙел, намыҫлы, кешеләр мәнфәғәтендә эшләйәсәк, тип белдерҙе.


text:
Төркиәлә Дельфий уйындары жюрийына башҡорт фоторәссамы Рәмил Килмәмәтов инде
Анкарала Халыҡ-ара йәштәр фестивале башланды, унда донъяның 80 иленән өс меңдән ашыу кеше ҡатнаша. Фестиваль сиктәрендә Төркиәлә тәүге тапҡыр Дельфий уйындары үткәрергә планлаштырыла. Ижади конкурс дүрт номинация буйынса үтәсәк: халыҡ йыры, халыҡ бейеүе, һынлы сәнғәт һәм фотоға төшөрөү.
Быйыл ТӨРКСОЙ фоторәссамдарының Әхмәт-Зәки Вәлиди Туған йылына һәм башҡорт милли байрамы – һабантуйға арналған Ижади лабораторияһын үткәрергә планлаштырыу менән бәйле, фото сәнғәте буйынса жюри составында билдәле башҡорт фото рәссамы Рәмил Килмәмәтов эшләйәсәк.


text:
Башҡортостан федераль ҡаҙнанан субсидия алыуға Рәсәй төбәктәре араһында беренсе урында тора Фото: Олег Яровиков
Башҡортостан федераль ҡаҙнанан субсидия алыуға Рәсәй төбәктәре араһында беренсе урында тора
Башҡортостан федераль ҡаҙнанан субсидия алыуға Рәсәй төбәктәре араһында беренсе урында тора Фото: Олег Яровиков
ӨФӨ, 2016 йыл, 21 апрель. /«Башинформ» мәғлүмәт агентлығы/.
Башҡортостан «Рәсәй милләтенең берҙәмлеген нығытыу һәм халыҡтарҙың этномәҙәни үҫеше (2014-2020 йылдар)» федераль маҡсатлы программаһы сиктәрендә Рәсәй субъекттары бюджеттарына федераль ҡаҙнанан субсидия бүлеү өсөн төбәк маҡсатлы программаларын һайлап алыу йомғаҡтары буйынса ил төбәктәре араһында алдынғы урынды биләй. Ошо хаҡта мәғлүмәт Милләттәр эше буйынса федераль агентлыҡтың сайтында бирелгән.
Бөтәһе 68 субъекттың ғаризалары ҡаралған һәм төбәк программаларының дөйөм рейтингы төҙөлгән. Федераль комиссияның эш йомғаҡтары буйынса Башҡортостан Севастополь, Владимир һәм Свердловск өлкәләре менән бер рәттән тәүге дүрт төбәк иҫәбенә инде.
Башҡортостанда дәүләт милли сәйәсәте мәсьәләләренә ҙур иғтибар бүленә. Быйыл апрель айында Өфөгә сәфәре барышында Рәсәйҙең Милләттәр эше буйынса федераль агентлыҡ етәксеһе Игорь Баринов республикала этноконфессия өлкәһендәге мөнәсәбәттәрҙең тотороҡло булыуын билдәләне. «Күреүебеҙсә, кешеләрҙең күпселеге милли йәки дини яҡтан ҡыҫым тоймай. Ул элек-электән шулай килә. Бында Башҡортостан халыҡтарҙың үҙ-ара дуҫ йәшәүе, республика властарының ошо йүнәлештә нисек эшләүе йәһәтенән миҫал булып тора», — тип һыҙыҡ өҫтөнә алды федераль чиновник.
«Рәсәй милләтенең берҙәмлеген нығытыу һәм халыҡтарҙың этномәҙәни үҫеше (2014-2020 йылдар)» федераль маҡсатлы программаһын тормошҡа ашырыу сиктәрендә йыл һайын Рәсәйҙең Милләттәр эше буйынса федераль агентлығы төбәк маҡсатлы программаларын ғәмәлгә ашырыу өсөн Рәсәй субъекттары бюджеттарына федераль ҡаҙнанан субсидия бүлә. Программалар гражданлыҡ-ватансылыҡ, гражданлыҡ берҙәмлеген булдырыуға һәм нығытыуға, шулай уҡ Рәсәй халыҡтарының этномәҙәни үҫешенә йүнәлтелгән йәмәғәт башланғыстарына һәм сараларға ярҙам итеүҙе күҙ уңында тота.


text:
15 декабрҙә психологтар ҡатын-ҡыҙҙар проблемаларына арналған «ҡыҙыу линия» үткәрә
15 декабрҙә Республика ғаиләгә, балаларға, йәштәргә социаль-психологик ярҙам үҙәге «Хәҙерге заманда ҡатын-ҡыҙҙар проблемалары: карьера, ғаилә, шәхес» темаһына «ҡыҙыу линия» үткәрә.
Һорауҙарға үҙәктең юғары категориялы педагог-психологтары Флүрә Хөсәйенова, Галина Шурухина һәм Ғәлиә Сәлихова яуап бирәсәк. Һорауҙар 15 сәғәттән 17-гә тиклем рус һәм башҡорт телдәрендә 8 (347) 273-09-00 телефоны аша ҡабул ителә.
Хәтерегеҙгә төшөрәбеҙ, республика буйынса стационар телефондарҙан шылтыратыу бушлай.


text:
Ҡуртымға алырғамы, төҙөргәме әллә һатып алырғамы?
- Подробности
- Родительская категория: Мәҡәләләр
- Опубликовано 18.02.2008 09:55
Йыл һайын республикала торлаҡ төҙөлөшө күләмдәре арта. Мәҫәлән, былтыр 1,856 миллион квадрат метрҙан ашыу торлаҡ төҙөлдө. Был 22,9 мең фатир. Әйткәндәй, был күрһәткес элгәре йылғы кимәлдән 8,9 процентҡа юғары булды һәм һуңғы 16 йыл эсендә иң юғары күрһәткес булып тора.
Һуңғы өс йылда ғына республиканың торлаҡ фонды 3,4 миллион квадрат метрға артты.
Башҡорт балының киләсәге
- Подробности
- Родительская категория: Мәҡәләләр
- Опубликовано 15.02.2008 06:18
Башҡорт балы тураһында, ғөмүмән, бал тураһында бөгөн беҙ күп нәмә беләбеҙ. Ул – борондан билдәле ҡиммәтле ризыҡ, халыҡ араһында киң ҡулланылған дауалау сараһы. Балдың файҙаһын боронғо Мысырҙа, Грецияла ла белгәндәр. Балдан башҡа бал ҡорто прополис, балауыҙ кеүек файҙалы матдәләрҙе бүләк итте кешелеккә. Быуаттар үтеү менән уларҙы ла файҙаланырға өйрәнеп алдыҡ.
Балалар өсөн нәсихәттәр
- Подробности
- Родительская категория: Мәҡәләләр
- Опубликовано 09.02.2008 00:00
Хөрмәтле балалар!
Эшһөйәр, изгелекле, яҡшы күңелле кешеләр һәр ваҡыт хөрмәтле була һәм яҡын күренә, быны иһә үҙегеҙ ҙә беләһегеҙ. Ата-әсәгеҙ һеҙгә ҡарата иң ауыр һәм мәшәҡәтле хеҙмәттәрҙе башҡарған һәм һаман да үтәй. Һәр ваҡыт ҡайғығыҙҙы уртаҡлашып, бәхетегеҙ өсөн тырыша, һеҙҙең өсөн Аллаһы Тәғәләгә ялбара һәм доға ҡыла. Шуның өсөн мөмкин тиклем уларҙың хеҙмәттәренә ҡаршылыҡ күрһәтмәгеҙ, мәшәҡәттәренең хаҡын ҡайтарыу мөмкин булмаһа ла, уларға ихласлыҡ менән хеҙмәт итеүсе һәм хөрмәт күрһәтеүсе булығыҙ!
Йотолорбоҙмо?
- Подробности
- Родительская категория: Мәҡәләләр
- Опубликовано 12.02.2008 09:21
Жюри менән йыйылып, «Һылыуҡай» конкурсында ҡатнашыусыларҙың «мәрәй»ҙәрен һанап сығарған арала, бәхәс килеп тыуҙы. Бер һылыу уңышлы сығыш яһаны: етеҙ, һәр һөйәге бейеп торған терегөмөштәй ҡыҙ - уңғандыр ҙа үҙе, әммә, стандартҡа тап килмәй, тип, артҡараҡ ҡалдырҙылар. Европа стандарттарына инде. Башҡорт һылыуын сит ҡалыпҡа һалып баһаларға мөмкинме һуң?! Йәнәһе, бөтә донъя шулай үткәрә конкурстарҙы...
Халыҡты йәшәтер им-әмәл
- Подробности
- Родительская категория: Мәҡәләләр
- Опубликовано 12.02.2008 09:06
Борон башҡорттарҙа ырыу берҙәмлеге билдәләренең береһе оран булған. Батырҙар, азамат ирҙәр ҡан ҡәрҙәштәрен, йорт-илде яуға, көрәшкә, донъяуи ҙур эшкә саҡырып оран һалған. Урал батыр, һәүбән, Салауат, Әхмәтзәки... Ил ағаларының ялҡынлы һүҙҙәре, ҡайнар өндәмәләре йөрәктәрҙе ҡуҙғытҡан, халыҡты бер уй, ниәт менән беректереп, изге эшкә ҡуҙғатҡан. Бөгөн дә бөтә башҡорт халҡына оран ташлар хәлдәр, яр ҡысҡырып иғлан итер хәбәрҙәр бар. Улар Беренсе һәм Икенсе Бөтә донъя башҡорттары ҡоролтайҙарында ла яңғыраны. Иң-иң мөһимдәренең береһе — өйләнеү, ғаилә ҡороу, нәҫел-нәсәпте ишәйтеү.


text:
Салауатта республиканың иң көслө батырҙары көс һынашасаҡ
5 һәм 6 ноябрҙә Салауат ҡалаһының «Олимпиясы» спорт-сәләмәтләндереү комплексында милли көрәш буйынса Башҡортостан Республикаһы беренселеге һәм чемпионаты үтәсәк.
Ярыштарҙы Башҡортостандың Йәштәр сәйәсәте һәм спорт министрлығы, Мәғариф министрлығы һәм Милли көрәш һәм билбау көрәше федерацияһы ойоштора.
Сарала республиканың муниципаль райондары һәм ҡала округтары спортсылары ҡатнаша ала. Республика турниры һөҙөмтәләре буйынса иң яҡшылары Рәсәй кимәлендәге ярышта сығыш яһау хоҡуғына эйә буласаҡ.
16-18 йәшлек егеттәр араһында еңеүселәр һигеҙ ауырлыҡ категорияһында билдәләнәсәк. Өлкәндәр араһында еңеүселәр туғыҙ ауырлыҡ категорияһында һайланасаҡ.


text:
Өфөлә хеҙмәт баҙарындағы хәл яҡшыра
Өфөнөң хеҙмәт баҙарындағы көсөргәнешлек коэффициенты кәмеп, бөгөнгө көндә 0,64 тәшкил итә. Әлеге ваҡытта ҡаланың Халыҡ мәшғүллеге үҙәгендә 14300-ҙән ашыу вакантлы урын иҫәпләнә.
Өфөлә эшһеҙлек кимәле һәр аҙна һайын шулай уҡ кәмеп, әлеге ваҡытта 1,53 процент тәшкил итә.
«Башинформ» агентлығына Өфөнөң Халыҡ мәшғүллеге үҙәгенән хәбәр итеүҙәренсә, баш ҡалала рәсми рәүештә теркәлгән 8600-ҙән ашыу эшһеҙ иҫәпләнә, уларҙан яҡынса 7860 кеше эшһеҙлек буйынса пособие ала. Ҡаланың хеҙмәт биржаһында бөгөнгө көнгә йәмғеһе 9100-ҙән ашыу кеше иҫәптә тора.


text:
Башҡортостанда ужым культуралары 39 процент майҙанда сәселгән
Башҡортостанда ужым культуралары 236 мең гектарҙа сәселгән, ул пландың 39 процентын тәшкил итә, тип хәбәр иттеләр республика Ауыл хужалығы министрлығының матбуғат хеҙмәтенән.
Сәсеү эштәре буйынса алдынғылар рәтендә – Әлшәй (майҙандың 90 проценты), Әбйәлил (82 процент), Мәсетле (66 процент), Бәләбәй (64 процент), Стәрлебаш (63 процент) һәм Дәүләкән (62 процент) райондары хужалыҡтары.
Иҫегеҙгә төшөрәбеҙ, быйыл ужым культураларына республикала 600 мең гектар бүленгән.


text:
Яңауылда янғын ҡорбандарының һаны алты кешегә тиклем артты
Өфөнөң 18-се клиник дауаханаһының тән бешеүҙе дауалау үҙәгендә аңына килмәйенсә Рудольф Ғәйтиев вафат булды.
Ул шартлау эпицентры булған фатирҙың хужаһы ине. Уның тәне 70 процентҡа бешкәйне. Янғында уның йөклө ҡатыны һәм 6 йәшлек ҡыҙы һәләк булды. Рудольф Ғәйтиевтың 15 йәшлек улы элеккесә реанимацияла ята, уның хәлен табиптар ауыр тип баһалай.
Иҫегеҙгә төшөрәбеҙ, 19 ғинуарҙа шартлау һәм уның артынан янғын сығыу һөҙәмтәһендә Яңауылдың биш ҡатлы йорттарының береһендә биш кеше һәләк булды һәм унауһы зыян күрҙе. Баштағы мәғлүмәттәргә ярашлы, ғәҙәттән тыш хәл, ремонт өсөн алынған газ балонынан газ сығып тороп, газ-һауа ҡатышмаһы шартлау арҡаһында килеп сыҡҡан.


text:
«Һылыуҡай - 2015» конкурсында Санкт-Петербург студенткаһы еңеү яуланы Фото: Олег Яровиков
«Һылыуҡай - 2015» конкурсында Санкт-Петербург студенткаһы еңеү яуланы
«Һылыуҡай - 2015» конкурсында Санкт-Петербург студенткаһы еңеү яуланы Фото: Олег Яровиков
ӨФӨ, 2015 йыл, 20 апрель. /«Башинформ» мәғлүмәт агентлығы, Эльмира Сабирова/.
«Һылыуҡай — 2015» республика гүзәллек бәйгеһендә Гран-приға Йылайыр районынан Илнара Үтәшева лайыҡ булды. Әлеге ваҡытта ул Санкт-Петербург дәүләт аграр университетында белем ала.
Башҡортостандың иң сибәр ҡыҙҙарын «Башҡортостан» дәүләт концерт залында ҡотланылар.
Беренсе урынды һәм вице-мисс исемен Күгәрсен районынан Зәлиә Яппарова алды, икенсе урынды Салауат районынан Гөлшат Манапова менән Магнитогорскиҙан Светлана Кожаринова бүлеште, өсөнсөлә — Ишембайҙан Гөлназ Ильясова, Баймаҡтан Илнара Рахманғолова һәм Өфөнән Диана Мөхәмәтйәнова.
«Һылыуҡай — 2015» тажына дәғүә итеүселәр сибәр һәм сәхнәлә үҙҙәрен тота белеүҙән тыш, башҡорт теле, әҙәбиәте, мәҙәниәте буйынса һынау тотто. Әҙәбиәт йылына арналған ярышта иһә ҡатнашыусылар үҙҙәренә оҡшаған әҙәби образ һайлап алып, улар исеменән сығыш яһаны.
Конкурстың финалы 25 апрелдә киске сәғәт 9-сы 15 минутта Башҡортостан юлдаш телеканалында күрһәтеләсәк.
Быйылғы «Һылыукай» бәйгеһе 23-сө тапҡыр үткәрелде. Ошо йылдар эсендә унда 200-ҙән ашыу башҡорт һылыуҙары ҡатнашты.


text:
Рөстәм Хәмитов Индонезияның Рәсәйҙәге илсеһе Мөхәммәт Вәхит Суприяди менән осраштыФото: Олег Яровиков
Рөстәм Хәмитов Индонезияның Рәсәйҙәге илсеһе Мөхәммәт Вәхит Суприяди менән осрашты
Рөстәм Хәмитов Индонезияның Рәсәйҙәге илсеһе Мөхәммәт Вәхит Суприяди менән осраштыФото: Олег Яровиков
ӨФӨ, 2016 йыл, 6 октябрь. /«Башинформ» мәғлүмәт агентлығы, Александр Смирнов/.
5 октябрҙә Республика йортонда Башҡортостан Башлығы Рөстәм Хәмитов Индонезияның Рәсәйҙәге Ғәҙәттән тыш һәм Тулы хоҡуҡлы илсеһе Мөхәммәт Вәхит Суприяди менән осрашты. Яҡтар сәнәғәт, сауҙа-иҡтисади, фәнни һәм мәҙәни өлкәләрҙә хеҙмәттәшлек мөмкинлектәрен тикшерҙе.
– Рәсәй менән Индонезияны дуҫлыҡ ептәре бәйләй. Һис шикһеҙ, беҙ ошо хеҙмәттәшлекте нығытасаҡбыҙ. Илдәребеҙ парламентының юғары палаталары кимәлендә үҙ-ара эш итеү яйға һалынған, – тине Рөстәм Хәмитов. – Индонезия төбәктәре менән мөнәсәбәттәр булдыра башланыҡ. Әле Көнбайыш Ява провинцияһы менән тәүге бәйләнештәр ҡарала. Беҙгә илдәребеҙ бизнесы араһында үҙ-ара мөнәсәбәттәрҙе тиҙерәк булдырырға кәрәк.
Республика Башлығы һүҙҙәренсә, нефть сығарыу һәм эшкәртеү, машиналар эшләү, файҙалы ҡаҙылмалар табыу, ауыл хужалығы өлкәһендә хеҙмәттәшлекте үҫтерергә мөмкин.
– Бынан тыш, беҙгә мәҙәни, гуманитар хеҙмәттәшлекте яйға һалырға кәрәк. Индонезия студенттарын беҙҙең вуздарҙа уҡытыу мәсьәләләрен тикшереү зарур, – тип билдәләне Рөстәм Хәмитов. – Республикабыҙ һәм Индонезия төбәктәре араһында ошондай етди бәйләнештәр булдырыу йүнәлешендә эште көсәйтеү кәрәклеген хуплайым.
Сәнәғәт өлкәһендә хеҙмәттәшлек хаҡында һүҙ йөрөткәндә, Индонезия илсеһе әлеге ваҡытта двигателдәре Өфөлә йыйылған һигеҙ Су-35 самолётын һатып алыу тураһында һөйләшеүҙәр алып барылыуын билдәләп үтте. Ул шулай уҡ Өфө дәүләт нефть техник университетының Көнбайыш Яваның баш ҡалаһы Бандунг техник университеты менән хеҙмәттәшлек итеү мөмкинлеген тикшереүен хәбәр итте.
2015 йылда Башҡортостан менән Индонезия араһындағы тышҡы сауҙа әйләнеше күләме 1,5 миллион доллар тәшкил иткән, ошо сумманың төп өлөшө беҙҙең республикаға тура килә.
Башҡортостандан Индонезияға синтетик каучук, турбореактив двигателдәр һәм монофенолдар оҙатыла. Беҙгә күн әйберҙәр, ҡорамалдар, кейем-һалым һәм башҡа продукция килтерелә.


text:
Альфред Фәйзуллин: «Башҡортостандағы тәүге энергия һөҙөмтәле йорт юғары экологик стандарттарға тап килә»
ӨФӨ, 2014 йыл, 30 декабрь. /«Башинформ» мәғлүмәт агентлығы, Сергей Захаров/.
«Башинформ» агентлығы алдан хәбәр иткәнсә, юғары экологик стандарттарҙың талабын иҫәпкә алып төҙөлгән һәм ENES-2014 Бөтә Рәсәй конкурсының төбәк этабында еңеү яулаған республикалағы беренсе энергия һөҙөмтәле йорт эксперттар тарафынан хуплау тапты һәм башҡа төбәктәрҙә ғәмәлгә ашырырға тәҡдим ителде.
Агентлыҡ хәбәрсеһе менән әңгәмә барышында үҙенсәлекле проектты тормошҡа ашырған Өфө эшҡыуары Альфред Фәйзуллин йортто энергия һаҡлау технологиялары буйынса төҙөүҙәре хаҡында һөйләне.
«Был ҡыҙыҡлы, заманса һәм бик ваҡытлы проект. Иртәгәһе көн технологияларын индерергә һәм кешеләргә тәҡдим итергә кәрәк», — тине Рөстәм Хәмитов, йыл башында өйҙә ҡулланылған энергия һаҡлау технологиялары менән танышҡандан һуң.
Төбәк башлығы ҡыҙыҡһыныу белдергән ведомство етәкселәренә энергияны аҙ файҙаланған йорттар төҙөү, шулай уҡ күп ҡатлы һәм индустриаль төҙөлөш тәжрибәһен таратыу менән шөғөлләнергә ҡушты.
2014 йылдың мартында Башҡортостан Республикаһы ҡарары менән республика биләмәһенә «Йәшел стандарттар» күсемһеҙ милек объекттарын ирекле сертификациялау системаһын индереү буйынса саралар планы раҫланды.


text:
Башҡортостанда балыҡтарның күпләп үлеүе күҙәтелә
Федераль балыҡсылыҡ агентлығы урта Иҙел территориаль идаралығының Башҡортостан буйынса бүлексәһе белгестәре Тәбиғәт менән файҙаланыу һәм экология министрлығы хеҙмәткәрҙәре менән бергә күлгә бара, һыуға һәм балыҡҡа анализ уҙғара. Тәүге мәғлүмәттәрҙән күренеүенсә, һыу ятҡылығына нефть ҡатнашмалары төшкән.
Ғәҙәттән тыш хәл арҡаһында күлдә табан балыҡтар ҡырылды. Ярҙағы һәр метр майҙанға 40-лап үле балыҡ тура килә.
Октябрский ҡалаһы эргәһендәге Мунса күлендә лә бер тонна самаһы суртан, ҡара балыҡ һәм карптар үлгән. Унда ла ағыуланыу ихтималлағын тикшерәләр.


text:
Баш ҡаланың хоккей белгестәре «Рәсәйҙең атҡаҙанған тренерҙары» исеменә лайыҡ булды Фото: Дмитрий Слезин коллажы
Баш ҡаланың хоккей белгестәре «Рәсәйҙең атҡаҙанған тренерҙары» исеменә лайыҡ булды
Баш ҡаланың хоккей белгестәре «Рәсәйҙең атҡаҙанған тренерҙары» исеменә лайыҡ булды Фото: Дмитрий Слезин коллажы
ӨФӨ, 2015 йыл, 4 июнь. /«Башинформ» мәғлүмәт агентлығы, Дмитрий Слезин/.
Рәсәйҙең спорт министры Виталий Мутконың бойороғо менән Башҡортостан вәкилдәренә «Рәсәйҙең атҡаҙанған тренеры» тигән маҡтаулы исем бирелде.
Улар — хоккей белгестәре Андрей Василевский (һаңғырауҙар спорты), Илдар Рәүилов, Евгений Разумняк, Александр Семак, Руслан Сөләймәнов, Вячеслав Хаев һәм Василий Чижов.
Бойороҡ 3 июндә Рәсәйҙең Спорт министрлығы сайтында баҫылған.


text:
17 февраль
17 февраль — григориан стиле буйынса йылдың 48-се көнө. Йыл аҙағына тиклем 317 көн ҡала (кәбисә йылында 318).
Йөкмәткеһе
Байрамдар[үҙгәртергә | вики-тексты үҙгәртергә]
- Рәсәй — Рәсәй Ҡораллы көстәренең яғыулыҡ хеҙмәте көнө.
- Халыҡ-ара үҙ ирке менән мәрхәмәтлек белдереү көнө.
Тарихи ваҡиғалар[үҙгәртергә | вики-тексты үҙгәртергә]
- 1819 — Мирсалих Биксурин, мәғрифәтсе, педагог, ғалим.
- 1906 — Агния Барто, балалар яҙыусыһы.
Был көндө тыуғандар[үҙгәртергә | вики-тексты үҙгәртергә]
- 1600 — Джордано Бруно, итальян фәлсәфәсеһе, шағир, инквизиция утында яндырылыусы.


text:
Игорь Савельевтың «Терешкова Марсҡа оса» исемле китабы Францияла сыға
14 ноябрҙә Өфөнән йәш яҙыусы Игорь Савельевтың «Терешкова Марсҡа оса» («Терешкова летит на Марс») романы, «Les Russes à la conquête de Mars» («Русские летят на Марс») исеме аҫтында француз теленә тәржемә ителеп, Парижда һәм Фрацияның башҡа ҡалаларында һатыуға сығасаҡ. Был хаҡта «Éditions de l'Aube» нәшриәте сайты хәбәр итә. Китап «Дебют» бөтә Рәсәй әҙәби премияһын ойоштороусылар һәм эксперттар ҡатнашлығында, Париж нәшриәтендә сығарылған Рәсәйҙең йәш яҙыусылары тәржемәләре серияһында баҫтырып сығарыла. Иҫегеҙгә төшөрәбеҙ, элек был серияла Игорь Савельевтың «Төҫһөҙ ҡала» («Бледный город») повесы нәшер ителә лә инде.
«Терешкова Марсҡа оса» романын француз теленә Мари-Ноэль Пэн тәржемә иткән, был тәржемәнән айырым бүлектәр 2011 йылда баҫылып сыға. Нәшриәт сайты хәбәр итеүенсә, 145 х 220 мм форматындағы китапта 224 бит буласаҡ, ул 17,20 евро торасаҡ, был 750 һумға тиң.
Роман рус телендә былтыр йәй баҫылып сыҡты – тәүҙә ҡыҫҡартылған вариантта «Новый мир» журналында, һуңынан айырым китап булып Мәскәүҙең «Эксмо» нәшриәтендә. Ике аҙна элек БР Йәштәр сәйәсәте һәм спорт министрлығы документ ҡабул итте, уға ярашлы «Терешкова Марсҡа оса» романы Әҙәбиәт, сәнғәт һәм архитектура өлкәһендәге Шәйехзада Бабич исемендәге республика дәүләт йәштәр премияһына дәғүә итеүсе эштәр һәм әҫәрҙәр исемлегенә индерелде.


text:
Рөстәм Хәмитов: «Күп милләтле Башҡортостан – тарихи нығынған толерантлыҡтың сағыу миҫалы»Фото: Андрей Старостин
Рөстәм Хәмитов: «Күп милләтле Башҡортостан – тарихи нығынған толерантлыҡтың сағыу миҫалы»
Рөстәм Хәмитов: «Күп милләтле Башҡортостан – тарихи нығынған толерантлыҡтың сағыу миҫалы»Фото: Андрей Старостин
ӨФӨ, 2015 йыл, 29 апрель. /«Башинформ» мәғлүмәт агентлығы, Илья Спиридонов/.
28 апрелдә Өфөлә Башҡортостан Башлығы Рөстәм Хәмитов Башҡортостан Республикаһы халыҡтары ассамблеяһының III съезының пленар ултырышында сығыш яһаны. Съезд эшендә Рәсәй Президентының эске сәйәсәт буйынса идаралығы етәксеһе урынбаҫары Михаил Белоусов, Рәсәй Президентының Волга буйы федераль округындағы тулы хоҡуҡлы вәкиле урынбаҫары Олег Мельниченко, Рәсәй халыҡтары ассамблеяһы Советы рәйесе урынбаҫары Назиржон Абдулғәниев, шулай уҡ федераль һәм төбәк власы органдары, йәмәғәт һәм дини ойошмалар вәкилдәре ҡатнашты.
– Рәсәйҙә быуаттар буйына төрлө халыҡтарҙың дуҫ һәм татыу йәшәүе бик мөһим. Күп милләтле Башҡортостан – тарихи нығынған толерантлыҡтың сағыу миҫалы, – тине Рөстәм Хәмитов. – Беҙ күп конфессиялы республикала йәшәйбеҙ. Дингә тигеҙ ҡараш, башҡа милләттән булған күршеңде хөрмәт итеү кеүек традициялар быуындан-быуынға тапшырыла килгән.
Республика Башлығы милләт-ара һәм конфессия-ара мөнәсәбәттәр өлкәһендәге эшмәкәрлекте һан күрһәткестәре менән генә үлсәргә ярамай тип билдәләне.
– Милли-мәҙәни сәйәсәтте бойомға ашырыуға бәйле учреждениеларҙың эше һөҙөмтәле булырға тейеш. Уны үткәрелгән саралар һәм ҡатнашыусыларҙың һаны буйынса ғына баһаларға ярамай, – тип һыҙыҡ өҫтөнә алды төбәк етәксеһе. – Йәмәғәт берекмәләре менән берлектәге эштең яңы формаларын эҙләргә кәрәк.
Рөстәм Хәмитов үҙ сығышында экстремизмды иҫкәртеү темаһына ла ҡағылды.
– Бөгөнгө көндә йәштәрҙе бер юлы хәл итеп булмаған торлаҡ, һөнәр буйынса эш, лайыҡлы хеҙмәт хаҡына бәйле етди мәсьәләләр борсой. Шуның менән бергә ҡайһы бер йәштәргә әхлаҡи проблемалар ҙа хас, – тине Башҡортостан Башлығы. – Барыһын да власть органдары менән бергәләп йәштәр менән тәрбиәүи эштә әүҙем ҡатнашырға саҡырам.
Төбәк етәксеһе Ассамблея һәм милли-мәҙәни үҙәктәр этномәҙәни генә түгел, берлектәге дөйөм гражданлыҡ проекттарына ла иғтибар бирергә, урындағы үҙидаралыҡ органдары эшендә әүҙем ҡатнашырға тейеш тип билдәләне.
Иҫегеҙгә төшөрәбеҙ, «Башҡортостан Республикаһы халыҡтары ассамблеяһы» төбәк йәмәғәт ойошмаһы 2000 йылда булдырылған. Уның составына 30-ҙан ашыу милли йәмәғәт берекмәләре инә. Халыҡтың мәнфәғәтенән сығып, улар туған телде, милли мәҙәниәтте һаҡлауға йүнәлтелгән саралар программаһын һәм планын әҙерләй. Милләт-ара татыулыҡты һәм рухи берҙәмлекте нығытыу, халыҡтарҙың мәҙәни-тарихи мираҫын һаҡлап ҡалыуға, республиканың дәүләт телдәрен үҫтереүгә булышлыҡ итеү – Ассамблеяның төп бурыстары. Ассамблеяның тәүге съезы – 2000 йылдың декабрендә, икенсеһе 2009 йылдың июнендә уҙғарылды.
Сығыштың тулы стенограммаһы республика Башлығының рәсми сайтында бирелгән.


text:
Республикала йәш ғаиләләргә торлаҡ түләүҙәре биреү тәртибе раҫланды Фото: Андрей Старостин
Республикала йәш ғаиләләргә торлаҡ түләүҙәре биреү тәртибе раҫланды
Республикала йәш ғаиләләргә торлаҡ түләүҙәре биреү тәртибе раҫланды Фото: Андрей Старостин
ӨФӨ, 2016 йыл, 16 март. /«Башинформ» мәғлүмәт агентлығы, Галина Бахшиева/.
Башҡортостан Хөкүмәте «Торлаҡ» федераль маҡсатлы программаһының «Йәш ғаиләләрҙе торлаҡ менән тәьмин итеү» ярҙамсы программаһында ҡатнашыусыларға социаль түләүҙәр биреү тәртибен раҫланы.
Дәүләттән ярҙам алыу өсөн ҡатындың да, ирҙең дә йәше 35-тән үтмәҫкә, ғаилә торлаҡҡа мохтаж булырға тейеш. Йәш ғаиләнең торлаҡ хаҡының бер өлөшөн түләй алырлыҡ килеме булыуы ла мөһим.
Ағымдағы йылдың 1 авгусына тиклем муниципаль берәмек хакимиәттәре программала ҡатнашыусыларға документтар тапшырыу кәрәклеге хаҡында хәбәр итәсәк. Торлаҡ хаҡының бер өлөшөн финанслау күләме балаһыҙ йәш ғаиләләргә — кәмендә 30 процент, балалылар өсөн 35 процент тәшкил итә.
Тәү сиратта исемлеккә 2005 йылдың 1 мартына тиклем торлаҡ шарттарын яҡшыртыуға мохтаждар сифатында иҫәпкә ҡуйылған, шулай уҡ өс һәм унан күберәк балалары булған йәш ғаиләләр индерелә, тип билдәләнеләр Башҡортостан дәүләт төҙөлөшөнөң матбуғат хеҙмәтендә.
2016 йылда «Башҡортостан Республикаһының төҙөлөш комплексын һәм архитектураһын үҫтереү» дәүләт программаһы сиктәрендә 700 йәш ғаиләгә дәүләт ярҙамы күрһәтеү күҙаллана.


text:
Минең өләсәйем
Минең өләсәйемдең исеме Венера. Уға 62 йәш. Ул беҙгә үҙенең бала сағы тураһында һөйләргә ярата. Бәләкәй саҡтарын, үҫмер йылдарын һөйләй башлаһа, беҙ иҫебеҙ китеп тыңлайбыҙ. Ул ваҡыттар беҙгә әкиәт һымаҡ тойола.
“Минең бала сағым йәмле Һүрәм буйҙарында үтте. Йәйгеһен көн буйы һыу инһәк, ҡышҡыһын тауҙан ҡайта белмәйбеҙ. Әсәйҙәребеҙ килеп алғансы, өшөүҙе лә, асығыуҙы ла онотоп йөрөй бирәбеҙ. Элек, хәҙерге кеүек, уйынсыҡтар булманы. Уйынсыҡтарҙы үҙебеҙ эшләп ала торғайныҡ. Хәҙер генә ул, магазин тулы әйбер, йәнең теләгән әйберҙе һайлап ал…”
Өләсәйем Бикбирҙе ауылында башланғыс мәктәпте тамамлағас, Бикбау ауылына һигеҙ йыллыҡ мәктәпкә уҡырға бара. Бында улар интернатта ятып уҡыйҙар. Транспорт булмағас, гел йәйәү йөрөргә тура килә. Ҡышҡы сатлама һыуыҡтарҙа ла, ыжғыр бурандарҙа ла. Уҡыуҙы ҡалдырырға ярамай. Бүлмәлә 10-14 бала йәшәй. Бер карауатта икешәрләп ятырға тура килә. Утынды ла аҙнаға етерлек итеп үҙҙәре әҙерләй. Ҙурҙар бысып ярһа, бәләкәйҙәр ташып ҡуя. Ашарға бешерер өсөн, ҡыҙҙар һыу ташый. Һыуҙы алыҫтан, шишмәнән, көйәнтәләп ташыйҙар. Ул ваҡытта был эштәр һис ауыр тойолмаған. Хәҙер, бөтә нимә автоматлаштырылған заманда, был беҙгә ят тойола. Эштәрен тамамлағас, улар күмәкләп, шау-гөр килеп, уйындар уйнайҙар йәки концерт номерҙары әҙерләп, концерт ҡуялар. Клуб һәр саҡ халыҡ менән шығырым тулы була.
Һигеҙенсе класты тамамлағас, кластары менән Иҫәнғол мәктәбенә уҡырға баралар. Иҫәнғолға ла күп осраҡта йәйәү йөрөргә тура килә. Улар бер ҡасан да зарланып ултырмағандар. Бында ла уларға интернатта йәшәргә тура килә. Ләкин бында йәшәү шарттары күпкә яҡшыраҡ була.
Йәйге каникулда ла буш ятмайҙар. Ун ике йәштән колхоз эшенә сығалар. Сөгөлдөр, картуф утайҙар, бесән эшләйҙәр. Бесән бөтөүгә, келәт алдына ашлыҡ таҙартыу эше көтөп тора. Кис етһә, күмәкләшеп клубҡа сығалар. Эшләргә лә, күңел асырға ла өлгөрәләр.
Өләсәйем урта мәктәпте тамамлағас, Стәрлетамаҡ пединститутының физика-математика факультетына уҡырға инә. 1972 йылда үҙ районына эшкә ҡайта һәм Үтәғол мәктәбендә ең һыҙғанып эшкә тотона. Бында ла ул һынатмай. Хеҙмәте өсөн әллә күпме Маҡтау грамоталары, социалистик ярышта еңеүсе знагы менән бүләкләнә. Беренсе эш хаҡына һөйөклө әсәһенә күлдәк алып бирә. Һәр ваҡыт әсәһенә, туғандарына ярҙам итә. Ул ҡарт өләсәйемә Таҙларҙан өй һатып алырға аҡса менән ярҙам итә. Шулай уҡ үҙенең һеңлеһе һәм ҡустыһын үҙ ярҙамынан ташламай. Кәңәштәре менән дә, ҡул көсө менән дә ярҙам итеп тора.
Өләсәйем ике бала тәрбиәләп үҫтерә. Ҡыҙы, минең әсәйем, махсус урта белемле бухгалтер,ә улы юғары белемле инженер. Улар икеһе лә үҙ һөнәрҙәре буйынса эшләйҙәр. Үҙенең балаларына ул бик яҡшы итеп тәрбиә биргән. Әсәйем дә, Салауат ағайым да тырышып донъя көтәләр. Район үҙәгендә йәшәһәләр ҙә, шарттар булмауға ҡарамаҫтан, әсәйем һөт кәзәләре аҫрай, ҡымыҙ эшләй. Ағайым ҡортсолоҡ менән шөғөлләнә.
Бигерәк тә өләсәйемдең илебеҙҙең гүзәл урындарында булғанын һөйләгәне оҡшай. Ҡайҙа ҡына булмаған ул? Башҡортостандың күп райондарында, Салауат, Мораҙым мәмерйәләрендә, Талҡаҫ күле, Ғәҙелша шарлауығы… Дуҫтарының саҡырыуы буйынса хатта Төмән яҡтарына, Үзбәкстан, Белорусияға ла барып сыға. Ҙур Ватаныбыҙҙың баш ҡалаһы Мәскәүҙә лә булған. Ҡайҙа ғына булмаһын, ул тарихи, иҫтәлекле урындарҙы күрергә тырышҡан.
Ауылда иң етеш, иң тырыш ғаиләләрҙең береһе булған уларҙың ғаиләһе. Кәртә тулы мал-тыуар, ишек алды тулы ҡош-ҡорт, баҡса тулы йәшелсә-емеш. Бындай хужалыҡты алып барыр өсөн күпме көс кәрәк?! Хужалыҡ эштәрен тамамлағас, ҡул эшенә ултыра. Дебет шәлдәрен бик оҫта бәйләй. Уның шәлдәрен ҡайҙан ғына килеп алмайҙар ине. Бөтәһенә лә өлгөргән егәрле өләсәйем.
Тик илле йәшендә өләсәйем ныҡ ауырып китә. Уға инвалидлыҡ бирәләр. Шунан ул эшенән китергә мәжбүр була һәм беҙҙең эргәбеҙгә күсеп килә. Һаман да эшһеҙ ултыра алмай ул. Йәй көнө бергәләшеп баҡсала емеш-еләк үҫтерәбеҙ, ҡош-ҡорт, һауын кәзәһе аҫрайбыҙ. Ҡыш көнө төрлө ептәрҙән энә, ырғаҡ менән кофталар, күлдәктәр, ойоҡбаштар бәйләй. Апайым менән мине лә бәйләргә, тегергә өйрәтте. Йорт эштәрендә беҙгә әсәйгә ярҙам итергә кәрәклеген аңлата. Уҡытыусы булғас, беҙ унан өйгә эштәрҙе эшләргә ярҙам итеүен һораһаҡ, ул бик ауыр темаларҙы ғына аңлатып бирә. “Белемде дәрестә үҙләштерегеҙ, үҙ аллы эшләргә өйрәнегеҙ, кешегә һалышмағыҙ,”- тип өйрәтә. Апайым Яҙгөл 9-сы класты тик “5” билдәләренә генә тамамлап, Өфөлә дизайн колледжында уҡый. Унда ла бик яҡшы билдәләренә генә өлгәшә. Музыка мәктәбенең хореография һәм фортепьяно кластарын тамамланы. Мин дә “5”-ле билдәләренә уҡыйым. Өләсәйемдең кәңәше буйынса, думбыра һәм һүрәт төшөрөү түңәрәктәренә йөрөйөм. Апайымдың да, минең дә төрлө ярыштарҙа ҡатнашып еңгән өсөн алған Маҡтау грамоталары күп. Беҙҙең уңыштарыбыҙҙа өләсәйемдең дә өлөшө бар. Беҙ өләсәйебеҙҙе яратабыҙ һәм ныҡ хөрмәт итәбеҙ.
Наҙгөл Ишеғолова
Иҫәнғол 2-се һанлы урта дөйөм белем
биреү мәктәбенең V класс уҡыусыһы
Ейәнсура районы


text:
Белем көнөнә арналған тантаналы саралар 2 сентябрҙә үтәсәк
Быйыл Белем көнөнә арналған тантаналы саралар 2 сентябрҙә үтәсәк. Балаларҙың именлеген тәьмин итеү маҡсатында көн дауамында администрация һәм уҡытыусыларҙың дежурлығы ойоштороласаҡ. Бөтә мәктәптәрҙә лә хоҡуҡ һаҡлау органдары, Ғәҙәттән тыш хәлдәр министрлығы, янғын һағы вәкилдәре буласаҡ. Был хаҡта журналистарға Өфө хакимиәте башлығы урынбаҫары Сынтимер Баязитов һөйләне.
— Мәктәптәр, балалар баҡсалары һәм өҫтәмә белем биреү учреждениеларының яңы уҡыу йылына әҙерлеген тулыһынса тәьмин итеү төп маҡсат булып тора, — тип хәбәр итте ҡала хакимиәте башлығы урынбаҫары. – Атап әйткәндә, матди-техник базаны әҙерләү, капиталь ремонт эштәрен тамамлау, ҡорамалдар, уҡытыу-методик әсбаптар һатып алыу, именлекте тәьмин итеү зарур. Бөгөнгө көнгә ремонт эштәре уҡыу йорттарында 80 процентҡа тамамланған.
2013 йылда йәмғеһе 107 дөйөм белем биреү учреждениеһында, шул иҫәптән 32 мәктәптә, капиталь ремонт үткәрелгән.


text:
Республикала 17 мең уҡыусы йәмғиәтте өйрәнеү һәм химия фәндәренән БДИ тапшыра
ӨФӨ, 2015 йыл, 8 июнь. /«Башинформ» мәғлүмәт агентлығы, Эльмира Сабирова/.
8 июндә Башҡортостанда 17 мең уҡыусы йәмғиәтте өйрәнеү һәм химия фәндәренән Берҙәм дәүләт имтиханы тапшыра. Башҡортостандың Мәғариф министрлығы мәғлүмәттәре буйынса, бер нисә йыл рәттән йәмғиәтте өйрәнеү теләк буйынса имтихан һайлағанда иң популяр фән булып ҡала. Быйыл унда ҡатнашыуға 12,5 мең кеше, химиянан 4,5 мең уҡыусы теркәлгән. Берҙәм дәүләт имтиханын үткәреү өсөн төбәктә 105 пункт асылған.
Имтихандар штат режимында уҙғарыла, тип аңлатма бирҙеләр мәғариф ведомствоһында.
Йәмғиәтте өйрәнеү фәненән һынау тапшырыу өсөн уҡыусыларға — 3 сәғәт 55 минут, химияға өс сәғәт ваҡыт бирелгән.
Һөҙөмтәләр 18 июндә билдәле буласаҡ.
Иҫегеҙгә төшөрәбеҙ, ошо фәндәрҙән имтихан һөҙөмтәләре аттестат алыуға йоғонто яһамай. Улар юғары уҡыу йорттарына инеү өсөн мөһим.


text:
Өфөлә Башҡорт дәүләт филармонияһында үтәсәк хәйриә кисәһенә һуңғы әҙерлек эштәре бара
19 апрелдә Х.Әхмәтов исемендәге Башҡорт дәүләт филармонияһында үтәсәк хәйриә кисәһенә әҙерлек эштәре бик әүҙем бара. Уның сиктәрендә йыйылған барлыҡ средстволар тыумыштан йөрәк ауырыуына дусар балаларға ярҙам итеүгә йүнәлтеләсәк.
Сара «Мәрхәмәт» һәм «Линия жизни» (Мәскәү) хәйриә фондтары башланғысы менән ойошторола.
Кисә программаһында Рәсәйҙә һәм Башҡортостанда хәйриә эшмәкәрлеге тарихы тураһындағы күргәҙмә асыу, Дәүләт академия Ҙур театры солисы Вадим Лынковский һәм З.Исмәғилев исемендәге Өфө дәүләт сәнғәт академияһы студенткаһы Әлиә Әхмәҙиева ҡатнашлығындағы концерт ҡаралған.
Ҙур театр солисы Башҡортостан баш ҡалаһына бөгөн килә. Репетицияларҙан тыш, ул бында «Мәрхәмәт» хәйриә фонды ҡарамағындағы Һаулыҡ мөмкинлектәре сикләнгән балалар өсөн үҫеш үҙәгендә тәрбиәләнеүселәргә оҫталыҡ дәрестәрен күрһәтәсәк.
Кисәнең бағыусылары булып – «ПромТрансБанк» яуаплылығы сикләнгән йәмғиәте, «Ситроникс Башҡортостан» яуаплылығы сикләнгән йәмғиәте, партнеры булып Башҡортостандың Сауҙа-сәнәғәт палатаһы сығыш яһай.


text:
Өфөлә территорияларҙы таҙартыу һәм төҙөкләндереү буйынса айлыҡ старт алды
8 апрелдә Өфөлә ҡала биләмәһен сүп-сарҙан таҙартыу, төҙөкләндереү һәм йәшелләндереү буйынса айлыҡ старт алды. 2013 йылда ул Башҡортостанда иғлан ителгән Тирә-яҡ мөхитте һаҡлау йылы сиктәрендә үтә һәм 20 майға тиклем дауам итәсәк.
Өфө хакимиәтенең матбуғат хеҙмәтенән хәбәр итеүҙәренсә, айлыҡ сиктәрендә йәшелләндереү, юлдарҙы, тротуарҙарҙы, ҡоймаларҙы, бина фасадтарын ремонтлау, шулай уҡ территорияны санитар таҙартыу эштәре үткәреләсәк. Милек формаһына ҡарамай, предприятие, ойошма һәм учреждение етәкселәренә бина фасадтарын һәм уларға ҡараған территорияларҙы төҙөкләндерергә ҡушылды.
Быйылғы яҙғы айлыҡ сиктәрендә 20 апрелдә һәм 18 майҙа дөйөм ҡала өмәләрен үткәреү планлаштырыла. Был көндө ҡаланың ҡаты көнкүреш ҡалдыҡтары полигоны барлыҡ предприятие һәм ойошмаларҙан сүп-сарҙы бушлай ҡабул итәсәк. Торлаҡ предприятиелары сүп-сарҙы айлыҡ дауамында бушлай тапшыра ала.